title: Tower of Power

text: Yhtye on pysytellyt aktiivisena seuraavat vuosikymmenet ja on yhä tien päällä. 1980-luvulla yhtye vietti hankalia aikoja muutamien silloisten jäsenien huume- ja alkoholiongelmien takia. Myös tuolloin mukana ollut laulaja-urkuri, Ellis Hall, sai eripuraa aikaan "pomottamalla" yhtyeen muita jäseniä. Hankalan 1980-luvun jälkeen Tower of Power onnistui kuitenkin pääsemään taas parempaan vireeseen muutosten kautta, ja mukaan tullut uusi laulaja, Tom Bowes, levytti yhtyeen kanssa hitin "Soul with a Capital 'S'" vuonna 1991.


title: Tower of Power

text:
Miehistönvaihdoksia Tower of Powerissa on ollut vuosikymmenien varrella runsaasti, ja yhtyeessä on soittanut ainakin 60 eri muusikkoa. Viimeisin vaihdos tapahtui, kun kitaristi Bruce Conte jätti bändin vuoden 2007 syksyllä, ja tilalle tuli Mark Harper. Maininnan arvoisia soittajia ovat esimerkiksi alkuperäinen ja edelleen bändissä soittava rumpali David Garibaldi, basisti Rocco Prestia sekä BALCO -yhtiön perustajana tunnettu basisti, Victor Conte. Bändin perustajakaksikko, Stephen "Doc" Kupka ja Emilio Castillo ovat pysyneet TOP:n kokoonpanossa koko sen historiansa ajan.
Studioalbumeita yhtye on julkaissut ainakin 15. Yhtyeen torvisektio on myös vieraillut muiden artistien levyillä. Näihin kuuluvat esimerkiksi Monkees, Santana, Elton John, John Lee Hooker, Rod Stewart, Jefferson Starship, Heart, Huey Lewis and the News, Lyle Lovett, Poison, Phish, Aerosmith, sekä suomalainen Q.Stone.


title: Cornelius Horan

text: Cornelius "Neil" Horan (s. 22. huhtikuuta 1947 Knockeenahone, Scartaglin) on irlantilainen katolisen kirkon pappi, joka on tullut tunnetuksi aiheuttamalla häiriötilanteita suurta mediahuomiota saavuttavien urheilutapahtumien yhteydessä.


title: Cornelius Horan

text: Horan syntyi 13-lapsiseen perheeseen toiseksi vanhimpana lapsena. Hän opiskeli papiksi St Brendan’s Collegessa Killarneyssa ja St Peter’s Collegessa Wexfordissa. Hänet vihittiin papiksi vuonna 1973, mutta heti seuraavana vuonna kiinnostui "The Apostolic Fellowship of Christ" -nimisestä herätysliikkeestään ja erosi tehtävästään. Hän palasi papin virkaansa takaisin vuonna 1980. Hän kuitenkin osoitti myöhemmin jatkuvaa kiinnostusta profetioita kohtaan ja julkaisi useita aiheeseen liittyviä teoksia sähköisessä muodossa, missä hän muun muassa kertoo ennustuksiaan Jeesuksen toisesta tulemisesta. Horanin esimiehet ohjasivat hänet pian psykiatriseen hoitoon Lontoon Harley Streetille.


title: Cornelius Horan

text: Vuonna 2003 Horan ryntäsi radalle kesken Formula 1 -sarjan Britannian Grand Prix -kilpailun Silverstonessa pidellen käsissään uskonnollisia profetioita. Radalle jouduttiin ottamaan turva-auto, jotta hänet saatiin turvallisesti poistettua alueelta. Horan sai tempauksestaan kahden kuukauden vankeusrangaistuksen.


title: Cornelius Horan

text: 29. elokuuta 2004 Horan hyökkäsi Ateenan olympialaisten maratonkilpailua johtaneen brasilialaisen Vanderlei de Liman kimppuun ja kaatoi hänet. Pian sivustakatsojat saivat Horanin revittyä irti ja Lima pääsi jatkamaan juoksua. Myös tällä kertaa hän piteli käsissään uskonnollisia ennustuksia. Horan on aiheuttanut häiriötilanteita myös Wimbledonin tennisturnauksessa sekä kriketti- ja rugbyotteluissa.


title: Cornelius Horan

text: Syyskuussa 2004 Horania syytettiin seitsemänvuotiaan tytön seksuaalisesta hyväksikäytöstä, mutta hänet vapautettiin syytteistä.


title: Cornelius Horan

text: Tammikuussa 2005 katolinen kirkko erotti Horanin papin tehtävistä.


title: Kesänkijärvi

text: Kesänkijärvi on Tornionjoen päävesistöön kuuluva luonnontilainen järvi Ylläksellä Kellostapuli- ja Kesänki-nimisten tunturinlakien välissä lähellä luontokeskus Kellokasta ja Äkäslompoloa. Järvi on kirkasvetinen, mutta vaikeasti kalastettavissa. Järven rantaa sivuaa Ylläs–Aakenus-vaellusreitti ja järvellä on ennen kaikkea maisemallista ja matkailullista merkitystä. Järveen on istutettu kirjolohta ja kalastaminen vaatii erikoisluvan jonka voi ostaa esimerkiksi puhelimella.


title: Bournemouth

text: Bournemouth on merenrantakaupunki Englannin etelärannikolla, noin 170 kilometriä Lontoosta lounaaseen. Historiallisesti se on kuulunut Hampshireen, mutta vuonna 1997 se julistettiin itsenäiseksi hallintoyksiköksi, "unitary authorityksi".


title: Bournemouth

text: Bournemouth on suosittu matkailukohde sen miltei kahdeksan kilometriä pitkän ja hienon hiekkarannan vuoksi, ja alueesta käytetäänkin lempinimeä ”Englannin Riviera”. Kaupungista länteen alkaa kalkkikivipengermistään kuuluisa Dorsetin ja Itä-Devonin rannikko, joka on Unescon maailmanperintökohde.


title: Bournemouth

text: Kaupungissa on myös vilkas yöelämä ja paljon ravintoloita, pubeja ja klubeja. Bournemouthia kutsuttiin aikaisemmin ”Jumalan odotushuoneeksi”, koska sitä pidettiin ikävänä ja väestöltään vanhana kaupunkina. Viime vuosikymmeninä se on kuitenkin muuttunut nuorekkaammaksi ja kaupungissa on runsaasti opiskelijoita ja sen viihdetarjonta vetää paikalle suuria joukkoja nuorisoa. Kaupungissa toimii maineikas Bournemouthin sinfoniaorkesteri.


title: Bournemouth

text: Vuonna 2010 Bournemouthissa oli 168 100 asukasta. Bournemouthin länsipuolella sijaitsee Poole ja itäpuolella Christchurch. Nämä kolme kaupunkia ovat kasvaneet käytännössä yhteen ja niiden kokonaisasukasmäärä on noin 400 000.


title: Bournemouth

text: Bournemouthiin on haudattu "Frankensteinin" luonut kirjailija Mary Shelley.


title: Bournemouth

text: Bournemouth sijaitsee 169 km lounaaseen Lontoosta. Kaupungin länsipuolella sijaitseva Poole ja itäpuolella sijaitseva Christchurch muodostavat yhdessä Kaakkois-Dorsetin asumiskeskuksen, jonka asukasluku on noin 400 000. Bournemouthin halki kulkee A338-tie, joka tunnetaan myös "Wessexin väylänä". Tie on yksi Etelä-Englannin pääteistä.


title: Bournemouth

text: Vaikka Bournemouth sijaitsee rannikolla, kaupungin keskusta on sisämaassa. Kaupunki jaetaan kuuteen alueeseen, Bear Crossiin, Boscombeen, Kinsoniin, Pokesdowniin, Westbourneen ja Wintoniin. Bournemouth sijaitsee itään Unescon maailmanperintöluettelossa olevasta Dorsetin ja Itä-Devonin rannikosta. Rannikko on 153 kilometriä pitkä ja suurimmaksi osaksi koskematonta.


title: Bournemouth

text: Kaupungin rannikko kohoaa Poolen lahden ja Wightsaaren yläpuolella. Poolen lahti on suosittu paikka surffaukseen ja Euroopan ensimmäisen keinotekoisen surffausriutan oletettiin olevan asennettuna Bournemouthissa lokakuuhun 2008 mennessä, mutta asennustyöt lopetettiin vasta vuotta myöhemmin.


title: Bournemouth

text: Etelärannikolla sijaitsevassa Bournemouthissa vallitsee lauhkea ilmasto, joten vuosittaiset ja päivittäiset lämpötilan vaihtelut ovat vähäisiä. Lämpimimmät kuukaudet ovat heinäkuu ja elokuu, jolloin keskilämpötilat vaihtelevat 12 °C ja 22 °C välillä, kylmimmät puolestaan tammi- ja helmikuu, jolloin keskilämpötilat ovat 1 °C ja 8 °C välillä. Keskimääräinen sademäärä vuodessa on noin 800 mm, kun taas valtakunnallinen keskiarvo on 1 126 mm.


title: Bournemouth

text: Bournemouthin perusti vuonna 1810 Lewis Tregonwell. Tätä ennen Bournemouthin alueella ei ollut ollut asutusta, vaan se oli ollut karjan laidunnukseen käytettyä nummea. Tämänkin jälkeen Bournemouth oli lähinnä varakkaiden pakopaikka muulta maailmalta, kunnes rautatie rakennettiin ja myös alempiin säätyihin kuuluvien ihmisten oli mahdollista matkustaa sinne.


title: Bournemouth

text: Bournemouthin kehitys jatkui 1800-luvun lopussa, kun talvipuutarha valmistui vuonna 1875 ja Bournemouthin laituri viisi vuotta myöhemmin. 1880-luvulla Bournemouthissa oli asukkaita jo 17 000. 1890-lukuun mennessä Bournemouth oli saanut kuningatar Viktorialta kauppalan aseman.


title: Bournemouth

text: Kaupungin kasvu jatkui 1900-luvulle tultaessa, jolloin siellä oli asukkaita jo 60 000. Bournemouthiin avattiin teattereita, kahviloita ja hotelleita. Kuuluisa Bournemouth-paviljonki avattiin vuonna 1929.


title: Bournemouth

text: Bournemouthin tieverkosto keskittyy muutamaan päätiehen. Kaupungin keskustaan kulkeva A338-tie on yksi Etelä-Englannin pääteistä ja liittyy A31-tiehen. Lontooseen pääsee helposti M27 ja M3 -teitä pitkin. National Express liikennöi busseilla Bournemouthin yliopistolle. Kaupungista on myös suorat bussiyhteydet Lounais-Englantiin, Sussexin rannikkoalueille, kuten Brightoniin ja Eastbourneen, Birminghamiin sekä Luoteis-Englantiin.


title: Bournemouth

text: Kaupungin sisäisiä bussireittejä liikennöivät pääasiassa Wilts & Dorset, Yellow Buses, Damory, Verwood Bus ja Shaftesbury and District.


title: Bournemouth

text: Bournemouthissa on kaksi rautatieasemaa: Bournemouthin rautatieasema ja Pokesdownin rautatieasema. Bournemouthin rautatieasema sijaitsee lähellä kaupungin keskustaa ja sieltä on junayhteydet muun muassa Lontoon Waterloo-asemalle, Southamptoniin, Winchesteriin, Pooleen, Dorchesteriin ja Oxfordiin ja Manchesteriin. Junayhteyksiä liikennöivät South West Trains ja CrossCountry.


title: Bournemouth

text: Pokesdownin rautatieasemalta kulkevia junavuoroja ovat Lontoo-Poole ja Lontoo-Weymouth. Reittejä liikennöi South West Trains.


title: Bournemouth

text: Kaupungin päärautatieyhteyksien lisäksi siellä on käytössä kolme kallioilla kulkevaa rautatietä, East Cliff Railway, West Cliff Railway ja Fisherman’s Walk Railway. Ne ovat Bournemouthin kaupunginhallituksen omistuksessa ja se myös liikennöi niitä. East Cliff Railway on kaupungin kalliorautateistä vanhin ja se avattiin 16. huhtikuuta 1908.


title: Zelda

text: Zelda tarkoittaa seuraavia asioita ja henkilöitä:


title: Tapio Levo

text: Tapio Antero Levo (s. 24. syyskuuta 1955 Pori) on suomalainen entinen jääkiekkopuolustaja.


title: Tapio Levo

text: Levo muistetaan etenkin Ässien hyökkäävänä puolustajana. Hän pelasi Porissa 18 kautta (1972–1981 ja 1983–1992). Levo kiekkoili myös kahden kauden verran Pohjois-Amerikassa ja HPK:ssa uransa päätöskauden. Levo on yksi SM-liigan tehokkaimpia puolustajia kautta aikojen. Hän teki pisteet 201+215 pelaamassaan 593 runkosarjaottelussa. Pudotuspelien 60 ottelussa Levolle kertyi saldo 22+22. Hän voitti yhden Suomen mestaruuden ja yhteensä kuusi mitalia.


title: Tapio Levo

text: Pohjois-Amerikassa Levo pelasi kaksi vuotta. Ensimmäisen kauden hän edusti Colorado Rockies -seuraa ja toisen kauden New Jersey Devilsiä Coloradon Rockiesin siirryttyä sinne. Levo oli kummallakin kaudellaan joukkueensa tehokkaimpia puolustajia. Hän teki NHL:n heikoimpiin lukeutuvissa joukkueissa tehot 16+53 107 ottelussa.


title: Tapio Levo

text: Suomea Levo edusti viisissä MM-kisoissa, kerran olympialaisissa ja kahdessa Kanada-cupissa. MM-kisoissa 1982 Levo oli Leijonien avainpelaajia ja myös vuoden 1981 Kanada-cupissa maajoukkueen ykköskentässä. Hän pelasi yhteensä 152 A-maaottelua saldolla 26+18.


title: Tapio Levo

text: Jääkiekkouransa jälkeen Levo on toiminut haastemiehenä Satakunnan käräjäoikeudessa. Tammikuussa 2010 Levoa vastaan nostettiin Satakunnan käräjäoikeudessa virkarikossyyte tuottamuksellisesta virkavelvollisuuden rikkomisesta. Hän sai kesäkuussa 2010 käräjäoikeudessa varoituksen ja joutui maksamaan korvauksia valtiolle noin 300 euroa.


title: Red, White and Crüe

text: Red, White and Crüe on Mötley Crüen kokoelma-albumi vuodelta 2005. Samaan aikaan, kun levy julkaistiin, ilmestyi samanniminen musiikki-DVD, jossa on sama kansi kuin albumissa. DVD:llä on kaikki yhtyeen musiikkivideot kahden vuosikymmenen ajalta. Kokoelman tarkoitus oli koota yksiin kansiin yhtyeen suurimmat hitit.


title: Red, White and Crüe

text: Albumi ylsi Suomen virallisen listan sijalle 16.


title: Linnainen

text: Linnainen () on kaupunginosa Vantaan lounaisnurkassa, Espoon rajan tuntumassa.


title: Linnainen

text: Linnainen sijaitsee Vantaan lounaiskulmassa ja rajoittuu etelässä ja lännessä Espooseen, pohjoisessa Hämeenkylään ja idässä Hämeenkylään ja Hämevaaraan ja Askistoon.


title: Linnainen

text: Linnaistentie kulkee läpi Linnaisten ja päätyy Pitkäjärven rannalla olevaan Linnaisten kartanon ohi kulkevaan Ainontiehen. Ainontie on keskiaikaisperäistä Turku–Viipuri maantietä eli Suurta rantatietä (Kuninkaantie). Linnaisten keskiosan halkaisee suuralueen keskuksesta Myyrmäestä Espoon puolelle johtava Rajatorpantie.


title: Linnainen

text: Linnainen on saanut nimensä Linnaisten kartanosta, josta lohkottiin tontteja 1950-luvulla. Talon alkuperäinen nimi on ollut Skinnars (1556), joka tarkoittaa nahkurin taloa. 1800-luvulla talon omisti verovirkailija Karl Leinberg, joka antoi sille uuden nimen Linnais (1865). Tämä johtunee Sakari Topeliuksen romaanista Gröna kammaren på Linnais gård (1859), suomennettuna "Linnaisten viheriä kamari".


title: Linnainen

text: Historiallisia rakennuksia Linnaisten alueella ovat mm. Linnaisten kartano, Tuomelan tilalla olevat kaksi asuinrakennusta ja Kålabackan torpan rakennuskokonaisuus. Alueella on toiminut myös Suomen suurin (1830-l ja 1870-l) rautakaivos, josta muistona on vedentäyttämiä kaivoskuiluja ja kasvillisuuden valtaamia kivikasoja.


title: Linnainen

text: Kadunnimien aihepiirinä on hevosajoneuvot ja ohjastaminen, koska Linnainen on ollut ratsutila. Omakotiasutuksen synty perustuu maanhankintalakiin (1945).


title: Linnainen

text: Luonto on hyvin monipuolista ja maasto vaihtelee tammilehdoista kallioisiin, kuiviin kankaisiin ja tiheisiin, vanhoihin kuusimetsiin. Alueen eteläreunalla väitetään olevan myös Suomen syvin rahkakerros. Luonnon puolesta arvokkaita alueita Linnaisissa ovat muun muassa Pitkäjärven kosteikkoalue pohjoisosassa, Tuomelan tammimetsä ja Furumossenin suoalue itäosassa ja Gubbmossenin suoalue eteläosassa Vantaan ja Espoon rajalla. Linnaisten metsistä löytyy yhä Aurora Karamzinin aikaisia villiintyneitä istutuksia.


title: Linnainen

text: Linnaisten asutus on rakennettu pääosin kahdessa vaiheessa. Ensin 1950- ja 1960-luvuilla ja toisessa vaiheessa 1990-luvulla. Viimeisen parinkymmenen vuoden aikana tapahtuneen rakentamisen myötä Linnaisten alue on tiivistynyt. Samalla asukasluku on kaksinkertaistunut 403:sta (1980) 795:ään (1.1.2015).


title: Linnainen

text: Linnainen koostuu kahdesta pientaloalueesta. Siellä ei ole lainkaan kerrostaloja. Teollisuutta on vain Linnaisisten pohjoisosassa, jossa on kulttuurihistoriallisesti arvokas Linnaisten kartanon alue ja siihen liittyvät peltoalueet.


title: Linnainen

text: Ensimmäinen pientaloalue on alue, joka sijoittuu Linnaistentien ympäristöön Ainontien ja Gubbmossenin suoalueen väliin. Rajatorpantie jakaa sen pohjois- ja eteläosaan. Toinen sijaitsee lähellä Tuomelan tilaa.


title: Linnainen

text: Linnaisten Ääni on Linnaisten omakotiyhdistyksen jäsenten sitoutumaton tiedotuslehti. Lehden ensimmäinen numero ilmestyi vuonna 1966. Lehden ilmestymistiheys on vuosien saatossa ollut varsin epäsäännöllistä, mutta viime vuosina A4-kokoisena julkaistava, 4-värinen lehti on ilmestynyt kahdesti vuodessa - hieman ennen joulua ja kesän kynnyksellä. Lehden painosmäärä on noin 270 kappaletta. Päätoimittajana on toiminut pääsääntöisesti omakotiyhdistyksen puheenjohtaja.


title: Ressu

text: Ressu tarkoittaa seuraavia asioita:


title: Zapp

text: Zapp (tunnetaan myös nimellä Zapp and Roger) oli Roger Troutmanin johtama 1980-luvun electro funk ja R&B-yhtye Ohiosta.


title: Zapp

text: Roger Troutman työskenteli 1970-luvun lopussa yhteistyössä George Clintonin kanssa. Zappin ensimmäinen levy ilmestyi vuonna 1980. Siinä on 1970-luvun funkiin verrattuna verraten konemaiselta kuulostavat soundit ilman torvisektiota. Olennainen osa yhtyeen musiikkia ovat Troutmanin talk boxin läpi lauletut vokaaliosuudet. Ensimmäisellä levyllä oli tunnettu kappale ”More Bounce to the Ounce” ja toisella levyllä on R&B -listan kärkeen noussut hitti, ”Dancefloor”. Vuosien varrella yhtye julkaisi yhteensä viisi levyä.


title: Zapp

text: Roger Troutman kuoli välienselvittelyssä veljensä Larryn pistoolinlaukaukseen vuonna 1999, jonka jälkeen Larry ampui myös itsensä, jolloin myös Zappin tarina oli lopullisesti ohitse.


title: Mikko Leinonen

text: Mikko Simo Yrjänä Leinonen (s. 15. heinäkuuta 1955 Tampere) on suomalainen entinen jääkiekkohyökkääjä. Nykyään hän toimii Tapparan toimitusjohtajana.


title: Mikko Leinonen

text: Leinonen aloitti uransa Tapparassa, jossa pelasi kaudet 1973–1977. Kahden Suomen mestaruuden jälkeen Leinonen jatkoi uraansa MoDossa, jossa voitti Ruotsin mestaruuden. Suomeen Leinonen palasi kahden Ruotsissa vietetyn kauden jälkeen Kärppiin, jossa oli voittamassa oululaisten ensimmäistä mestaruutta 1981 ja pronssia jo edellisenä vuonna. Mestaruusvuoden jälkeen Kärppien joukkue hajosi ja Leinonenkin suuntasi NHL:ään. Kolmen Pohjois-Amerikan vuoden jälkeen Leinonen palasi Kärppiin kahdeksi kaudeksi ja lopetti uransa KalPassa 1987.


title: Mikko Leinonen

text: Leinonen voitti kahdeksan SM-mitalia, joista kolme oli kultaisia. Hän teki Suomen runkosarjassa tehot 166+160 289 ottelussa. Pudotuspeleissä hänen saldonsa oli 16+18 40 ottelussa.


title: Mikko Leinonen

text: Leinonen edusti ammattilaisurallaan New York Rangersia ja Washington Capitalsia. Jälkimmäisessä hän ehti pelata vain kolme ottelua ennen paluutaan Kärppiin. Leinonen jäi NHL-visiitillään historiankirjoihin. Vuonna 1982 hän antoi pudotuspeliottelussa Philadelphia Flyersia vastaan kuusi maalisyöttöä, ja rikkoi NHL:n yhden pudotuspeliottelun maalisyöttöennätyksen. Viisi vuotta myöhemmin Wayne Gretzky pääsi jakamaan ennätyksen Leinosen kanssa. NHL:ssä Leinonen teki runkosarjassa 162 ottelussa pisteet 31+78 ja pudotuspeleissä 20 ottelussa tehot 2+11.


title: Mikko Leinonen

text: Maajoukkueessa Leinonen pelasi 111 ottelua pistein 27+32. Hän pelasi Suomen väreissä kolme kertaa MM-kilpailuissa ja kerran sekä olympialaisissa (1980) että Kanada-cupissa 1981.


title: Mikko Leinonen

text: Tapparan toimitusjohtajana Leinonen on toiminut kahteen otteeseen. Nykyinen pesti alkoi vuonna 1999 ja edellinen kesti vuodet 1993–1996.


title: Mikko Leinonen

text: Mikko Leinosen isoveli Tuomas Leinonen pelasi jääkiekkoa Tapparan SM-liigajoukkueessa kaudet 1975–1977.


title: Cockerspanieli

text:
Cockerspanieli kuuluu FCI:n (Federation Cynologique Internationale) luokituksen mukaan ryhmään 8 (noutajat, ylösajavat koirat ja vesikoirat) ja alaryhmään ylösajavat koirat.
Nykyisin cockerspanieli on suosittu seurakoira ja sen kanssa voi harrastaa tottelevaisuuskoulutusta (toko) tai agilitya, jäljestää tai metsästää. Cockeri on myös hurmaava ja tyylikäs näyttelykoira. Erinomaisen hajuaistinsa vuoksi cockereita on koulutettu myös haavoittuneen hirven jäljestykseen, rauniokoiraksi ja tullille huumekoiraksi.


title: Cockerspanieli

text: Joskus rotua kutsutaan englannin kielessä "englannincockerspanieliksi", jotta sitä ei sotkettaisi amerikancockerspanieliin.


title: Cockerspanieli

text: Cockerspanieli on rohkea, pienikokoinen ja sopusuhtainen. Koiran silmien tulisi olla tumman väriset ja korvien alas sijoittuneet. Cockerspanielin häntä on perinteisesti typistetty, mutta Suomessa ja monissa muissa Euroopan maissa hännän typistäminen on nykyisin kielletty.


title: Cockerspanieli

text: Cockerspanielin väreissä karkea jako tehdään yksiväristen ja kirjavien cockereiden kesken. Yksiväriset voivat olla joko punaisia (sävyt ja värin syvyys vaihtelee), mustia tai maksanruskeita. Yksivärisillä sallitaan vain pieni valkoinen merkki rinnassa. Yksivärisiin kuuluvat myös tan-merkkejä kantavat cockerit. Black & tanilla on musta turkki punaisin merkein ja liver tanilla ruskea turkki punaisin merkein.


title: Cockerspanieli

text: Kirjavia ovat sekä puhtaasti kaksiväriset (mustavalkoinen, liver-valkoinen ja punavalkoinen) että roanit (blue roan, orange roan, lemon roan, liver roan), joissa vaaleaan (esimerkiksi valkoiseen) turkin osaan on sekoittunut tummaa (esimerkiksi mustaa tai punaista). Kirjavissa tan-värinä löytyy blue roan tan. Turkiltaan valkopohjainen cockeri, jolla on sekä mustia että punaisia laikkuja kutsutaan nimellä tricolor. Väri on Suomessa nykyään erittäin harvinainen.


title: Cockerspanieli

text: Monet metsästäjät pitävät valkoista väriä turkissa etuna, koska sen ansiosta metsästäjä näkee koiran paremmin.


title: Cockerspanieli

text: Cockerspanielin luonteenpiirteisiin kuuluu älykkyyden sekä valppauden ilmaiseminen kasvojen ilmeillä. Rodusta pidetään sen ystävällisen, uskollisen, leikkisän ja hellän luonteen ansiosta. Koirat ovat helppoja kouluttaa ja hyviä keskikokoisia koko perheen lemmikkejä. Hyvin harvoilla cockereilla on luonnevikoja; vuonna 2002 tehdyssä 487 koiran tutkimuksessa vain prosentti koirista oli aggressiivisia ihmisille ja kaksi prosenttia aggressiivisia muille koirille. Yksiväriset koirat ovat usein monivärisiä koiria ärhäkkäämpiä.


title: Cockerspanieli

text:
Spanielin sukuisia koiria on käytetty Euroopassa metsästyksessä jo tuhat vuotta sitten. Keltit tai irlantilaiset veivät näitä koiria Britteinsaarille. Erot rotujen välille syntyivät metsästettävien lajien mukaan. Lehtokurpan () metsästyksessä hyviä lajeja alettiin kutsua "cockingspanieleiksi".
Kielentutkijat ovat löytäneet spanieliksi tulkitun sanan 1300-luvulta peräisin olevasta lakitekstistä. Ensimmäisen kerran itse sana "spanieli" esiintyy 1320-luvulta peräisin olevassa runossa. Lintukoiria käsittelevässä, 1790-luvulla ilmestyneessä kirjassa mainitaan ensimmäisen kerran sana "cocker". Omaksi rodukseen cockeri erotettiin virallisesti vasta vuonna 1901. Suomeen ensimmäiset cockerit tulivat 1930-luvulla, ja 1950-luvusta lähtien se on ollut jatkuvasti yksi suosituimmista koiraroduista Suomessa.


title: Cockerspanieli

text: Cockerspanieli on osittain terve koirarotu. Sen yleisimpiä sairauksia ovat etenevä silmän verkkokalvon surkastuma, munuaissairaudet ja lonkkavika. Cockerspanieleilla on muita koirarotuja suurempi riski sairastua kilpirauhasen vajaatoimintaan. Ne ovat usein myös alttiita sairastumaan korvatulehduksiin luppakorviensa takia. Rodun keskimääräinen elinikä on 13–14 vuotta.


title: Veijari nimeltä Brisco

text: Veijari nimeltä Brisco ("The Adventures of Brisco County, Jr.") on yhdysvaltalainen vuosina 1993–1994 tuotettu seikkailuwestern-televisiosarja. Sarjan pääosissa ovat Bruce Campbell, Julius Carry, Kelly Rutherford sekä Christian Clemenson. Suomessa sarjaa esitti Yle TV2. Sarjan pilottijakso on elokuvan mittainen.


title: Veijari nimeltä Brisco

text: Sarja kertoo paikallisten ryöväriparoneiden palkkaamasta palkkionmetsästäjästä, Harvardin yliopistosta valmistuneesta Brisco County Juniorista (Campbell), jonka tehtävänä on etsiä käsiinsä John Blyn rikollisjoukko. Tarinan sankarilla on myös henkilökohtainen tavoite: saattaa John Bly tuomiolle oman isänsä, sheriffi Brisco Countyn murhasta.


title: Veijari nimeltä Brisco

text: Countyn joukkoon liittyy myös palkkionmetsästäjä Lord Bowler (Carry), sekä ryöväriparoneiden käsikassarana ja yhteyshenkilönä toimiva lakimies Socrates Poole (Clemenson). Seikkailujensa lomassa County törmää useamman kerran outoon kultaiseen palloon, jota tavoittelevat paitsi ryöväriparonit ja John Bly, myös Yhdysvaltain hallitus.


title: Pertti Juhola

text: Pertti Juhola (s. 12. maaliskuuta 1945 Pori) on suomalainen entinen jääkiekkoerotuomari.


title: Pertti Juhola

text: Juhola on viheltänyt 533 pääsarjaottelua päätuomarina. Hänet valittiin peräti viisi kertaa SM-liigan parhaaksi erotuomariksi ja kahdesti hän voitti Kultaisen pillin. Juhola on viheltänyt myös useissa kansainvälisissä turnauksissa, kuten kaksi kertaa MM-kisoissa ja kerran olympialaisissa.


title: Pertti Juhola

text: Juhola on toiminut sittemmin SM-liigan otteluvalvojana ja päätuomarikouluttajana. Suomen Jääkiekkomuseo aateloi Juholan Suomen Jääkiekkoleijonaksi numerolla 102.


title: Elektra

text: Elektra (, ) on kreikkalaisessa mytologiassa Klytaimnestran ja Agamemnonin tytär. Elektra kosti yhdessä veljensä Oresteen kanssa isänsä Agamemnonin kuoleman tappamalla heidän äitinsä ja tämän rakastajan, Aigisthoksen, jotka olivat surmanneet Agamemnonin. Elektra meni myöhemmin naimisiin Pyladeen kanssa ja synnytti tälle kaksi poikaa.


title: Elektra

text: Elektran tarina on innoittanut monia. Siitä muunnoksia ovat tehneet muun muassa Aiskhylos ("Hautauhrintuojat"), Sofokles ("Elektra"), Euripides ("Elektra"), Danilo Kiš, Hugo von Hofmannsthal, Eugene O'Neill, Michael Cacoyannis ja säveltäjä Richard Strauss.


title: Black Angel – tuhon enkeli

text: Black Angel – tuhon enkeli on vuonna 1991 ensi-iltansa saanut yhdysvaltalainen toiminta- ja jännityselokuva. Elokuvan on ohjannut Jonathan Mostow, joka on myös suunnitellut tarinan yhdessä Henry Dominicin kanssa, joskin Dominic on käsikirjoituksen ainoa kirjoittaja. Elokuvan on tuottanut Oliver G. Hess ja Kevin M. Kallberg, ja tuotantoyhtiöinä toimivat Hess/Kallberg Productions ja Trimark Pictures.


title: Black Angel – tuhon enkeli

text: Elokuvan nimeksi on joihinkin kohtiin kirjoitettu "Flight of the Black Angel", kun se yleensä kirjoitetaan ilman "the"-sanaa.


title: Black Angel – tuhon enkeli

text: Elokuva kertoo Yhdysvaltain ilmavoimien taisteluhävittäjän kapteenista, Eddie Gordonista, (näyttelijä William O'Leary), jonka kutsumerkki on "Black Angel" eli Musta enkeli. Elokuvan aloituskohtauksessa näytetään, kuinka eversti Matt Ryan (näyttelijä Peter Strauss) oppilaineen on harjoittelemassa taistelutilannetta Nevadan syrjäseudulla. Kapteeni Gordon on mukana harjoitusvastustajana, ja voittaa oppilasvihollisensa "Dragonflyn" (näyttelijä Marcus Chong) tulittamalla tätä harjoitteluun tarkoitetulla virtuaalisella ohjuksella. Hän lentää toista oppilasvihollistaan, "Bulldogia" (näyttelijä Jerry Bossard), suoraan päin ja väistää vain täpärästi yhteentörmäyksen. Tämän vaarallisen liikkeen vuoksi eversti Ryan keskeyttää harjoituksen. Myöhemmin päivällä oppilas, jonka kutsumerkki on "Bulldog", aikoo tehdä valituksen kapteeni Gordonista. Kapteeni Gordon sanoo eversti Ryanille, että mitään vaara ei ollut, ja Ryan lupaa puhua oppilaalle, mutta kehottaa Gordonia olemaan varovaisempi.


title: Black Angel – tuhon enkeli

text: Kapteeni Gordon menee viettämään viikonloppua ja syntymäpäiväänsä perheensä, isänsä (näyttelijä Ben Rawnsley), äitinsä (näyttelijä K Callan) ja veljensä Bobbyn (näyttelijä Rodney Eastman), luo. Kapteeni Gordon saa lahjaksi äidiltään puseron ja isältään kiikaritähtäimen metsästystä varten. Tämän jälkeen perhe katsoo yhdessä televisiota. Televisiossa sanotaan: ”En halua sairautta vereeni enkä mieleeni, sillä teen väärin silloin. Minun on saatava olla vapaa, ja silloin sanon Herralle: 'Rukoilen Sinua, anna ruumilleni rauha.' Mutta synti tulee. Profeetat ovat kertoneet sen meille”. Tällöin ja myöhemmin maatessaan vuoteessaan Gordon alkaa uskoa olevansa jollakin tavalla Jumalan lähettiläs. Hän ajaa hiekkakuopalle harjoittelemaan ampumista kiikaritähtäimellä ja ampuu pulloja. Hän laittaa kiväärin piipun suuhunsa, mutta ei laukaise asetta. Gordon palaa perheensä luo ja grillaa illalla, mutta ei halua syödä, vaan sanoo, että hänellä ei ole nälkä. Myöhemmin illalla perhe katsoo visailua televisiosta. Tämän aikana Gordon hakee aseen ja tappaa perheensä, ja istuu takaisin katsomaan visailua.


title: Black Angel – tuhon enkeli

text: Kapteeni Gordon palaa tukikohdalle ja töihin. Eversti Ryanin mielestä Gordon on ollut viime aikoina poissa oleva, mutta Gordon ei halua puhua itsestään tai ongelmistaan. Gordon sanoo, että eversti Ryan on aina tarkkailut, ja Ryan vastaa, että juuri Gordon on se, jota kannattaa tarkkailla. Kapteeni Gordon ajattelee tämän jälkeen ääneen, olevansa todellakin valittu. Eversti Ryan päättää, että ei anna Gordonille lentokieltoa, vaan katsoo miten tämä suoriutuu päivän harjoittelusta oppilaiden kanssa. Koulutuslennolla hän tappaa oppilaansa sekä varastaa ydinaseen ja aseistetun Dassault Mirage III -koneen, ja lähtee matkalle tuhotakseen Las Vegasin kaupungin. Ennen kuin tämä on mahdollista Gordonin pitää murtaa ydinaseen turvallisuuslukot, ja hän laskeutuu työskentelemään ydinaseen parissa ottaen panttivangeiksi erään Las Vegasiin matkalle olleen perheen. Gordon onnistuu ohittamaan ydinaseen turvallisuuslukot ja lähtee Las Vegasia kohti, mutta häntä estämään saapuu eversti Matt Ryan, jonka kutsumerkki on "Ringleader" eli Yllyttäjä tai Pääpukari. Eversti Ryan onnistuu houkuttelemaan kapteeni Gordonin pois Las Vegasin läheisyydestä, mutta kuolee kapteeni Gordonin ydinaseen räjähtäessä.


title: Lauri Nurkse

text: Lauri Nurkse (s. 11. toukokuuta 1978 Helsinki) on suomalainen näyttelijä ja ohjaaja. Hänen tunnetuimpia ohjauksiaan ovat elokuvat "Sooloilua" (2007) ja "Veijarit" (2010) sekä televisiosarjat "Kumman kaa" (2. tuotantokausi, 2004–2005), "Uutishuone" (2009) ja "Toisen kanssa" (2014). Näyttelijänä Nurkse on tunnettu rooleistaan elokuvassa "Pahat pojat" (2003) sekä televisiosarjassa "Tukka auki" (2008).


title: Lauri Nurkse

text: Nurkse palkittiin "Pahojen poikien" Ilkka Takkusen roolista Brysselissä vuonna 2003 Festival International du Film Indépendent -festivaaleilla.


title: Ubaid-kulttuuri

text: Ubaid-kulttuuri eli "Obeidin kulttuuri" oli myöhäisellä esihistoriallisella ajalla Kaksoisvirtainmaan ensimmäisten asuttajien luoma kulttuuri, joka enteili kaupunkivaltioiden syntyä. Se vallitsi nykyisessä eteläisessä ja keskisessä Irakissa noin 5500-4000 eaa. Tarkasti ei tiedetä, keitä ubaidilaiset olivat. He olivat ensimmäiset, jotka rakensivat Etelä-Mesopotamiaan suuria kyliä temppelien ympärille. Ajanjaksolla syntyi uskonnon voimalla koossa pysyviä päällikkökuntia, joissa keskuskylien ympärillä oli pienempiä kyliä. Kylien väkiluku kasvoi vähitellen. Kylät sotivat ajoittain keskenään. Ubaidilaiset elivät vehnän ja ohran kasteluviljelyllä, karjanhoidolla, kalastuksella ja metsästyksellä. Kuparin käyttö yleistyi. Kaukokauppaa käytiin muun muassa Anatolian ja Iranin kanssa. Eridu Persianlahden rannikolla oli merkittävä keskus.


title: Ubaid-kulttuuri

text: Sivilisaatiokehitys lähti voimakkaaseen nousuun keskiubaidkaudella noin 4500 eaa., jolloin alettiin rakentaa yhä suurempia temppeleitä. Samaan aikaan oli suurten keskuskylien ympärillä pienempiä kyliä. Pohjois-Mesopotamiaan näyttää syntyneen 4500-4000 eaa. kaupunkeja, kuten Tell Hamoukar. Myöhäisellä Ubaid-kaudella Mesopotamian vaikutus laajeni kauas ehkä kaupan, ehkä valloitusretkien vaikutuksesta. Ubaidin keramiikka vaihtui loppukaudella vuosisatojen aikana asteittain Urukin keramiikaksi.


title: Ubaid-kulttuuri

text: Noin 5500-4000 eaa. vallitsi Etelä-Mesopotamiassa Ubaid-vaihe eli Obeid-vaihe, jolloin syntyivät ensimmäiset suurten temppelien ympäröimät kylät. Kauden ajoitukset vaihtelevat, ilmoitetaan esim. 5900-4300 eaa. tai 5300-4100 eaa. riippuen siitä, mitä radiohiiliajoituksen kalibraatiota käytetään ja mitkä alakaudet otetaan ubaid-kauteen mukaan.


title: Ubaid-kulttuuri

text:
Ilmasto kostui Lähi-idässä noin 7000 kalenterivuotta eaa., mutta kuivui noin
6500-6000 eaa.


title: Ubaid-kulttuuri

text: Ubaidin asutus saattoi syntyä noin 5800 eaa. jolloin alkoi kostea kausi kun 400 vuotta kestänyt kuiva kausi päättyi. Noin 5800 eaa. syntyneet kylät olivat savitiilestä ja ruo'osta tehtyjä korkeintaan hieman yli hehtaarin kokoisia pikkukyliä.


title: Ubaid-kulttuuri

text: Kausi on saanut nimensä 20-luvulla esiin kaivetusta Tall al Ubaidin eli Tell el Obeidin rauniokummusta. Myös varhainen Uruk-vaihe kuuluu Ubaid-vaiheeseen.


title: Ubaid-kulttuuri

text: Elettiin kivi-kuparikautta. Uqairista on löydetty valettuja metalliesineitä ajalta noin 5000 eaa. Ubaidin kulttuurin ydinalueella Mesopotamian tulvatasangolla oli pulaa piikivestä. Kovaksi poltetusta savesta tehtiin sirppejä, jopa nauloja.


title: Ubaid-kulttuuri

text: Ubaid-kulttuuri syntyi luultavasti Pohjois-Mesopotamian Samarran kulttuurin savitiilitalojen ja keinokastelukylien levittyä Etelä-Mesopotamian tuvtatasangolle, jossa ei kyetty viljelemään sateen avulla. Ei tiedetä, ketä ubaidilaiset olivat. Sumerin kielessä on ainakin kaksi vanhempaa substraattia, jotka viittaavat Sumeria vanhempiin kansoihin. Ubaidilaiset ovat myös saattaneet ainakin osittain olla seemiläisiä. Leimasinetit olivat kaudella hyvin tavallisia.


title: Ubaid-kulttuuri

text: Noin 5200 eaa., 600 vuotta ensimmäisten kylien perustamisen jälkeen ubaid-kylän koko saattoi olla jopa 10 ha ja niissä eli jopa 2500-4000 asukasta. Kaivettiin jopa 5 km:n päähän joesta ulottuneita kastelukanavia.


title: Ubaid-kulttuuri

text: Ubaidin kaudelle oli tyypillistä koko Mesopotamiassa asutuskeskusten ja temppeleiden koon kasvu. Noin 4800 eaa. oli jo huomattavan suuria keskuksia. Eridu kasvoi Ubaid-kaudella selvästi muita keskuksia suuremmaksi n. 4500 eaa. mennessä. Eridusta on löydetty kaivauksissa eri aikakausilta samassa kohtaa olevia temppelin raunioita, aina yhä suurempi temppeli vanhemman päällä.


title: Ubaid-kulttuuri

text: Ubaid-kaudella asuttiin mm. savitiilitaloissa, kaislataloissa. Ubaidin talot olivat tyypillisesti varustetut T:n muotoisella keskushuoneella, joka periytyi Samarra-kaudelta.


title: Ubaid-kulttuuri

text: Ubaid-kaudella lienee tunnettu "tournette" ("turnette"), hidas savenvalajan pyörä, ja pyöräkin ilmestyi. Nopea savenvalajan pyörä dreija saatettiin tuntea jo 4500 eaa.


title: Ubaid-kulttuuri

text: Ubaidin ajan kaukokauppa oli laajaa. Ubaidin kauden keramiikkaa on löydetty Itä-Arabiasta. Kauppaverkosto oli kehittynyt aiemmilla kausilla. Kultaa ja lapis lazulia tuotiin ulkomailta.


title: Ubaid-kulttuuri

text: Ubaid-kaudella temppelistä tuli merkittävä mahti, ja ilmestyi suurten keskuskylien ympäröiviä pienempiä kyliä. Tämä näyttäisi liittyvän päällikökuntien syntyyn, jossa oli päälliköitä ja alipäälliköitä. Suurkylän päällikkö johti pienempiä kyliä. Päällikkökuntien kehitys oli Ubaid-kaudella vielä hidasta.


title: Ubaid-kulttuuri

text: Kylien johdossa oli ylimmäinen pappi tai maallinen päällikkö, jolla oli läheiset siteet pappeihin. Verotus ja työprikaatit syntyivät kauden edetessä. Päällikkys lienee perustunut uskonnolliseen valtaan, ja temppeli lienee verottanut tavallista kansaa. Temppeli varastoi viljaa huonojen vuosien varrelle, ja kykeni jakelemaan elintärkeitä resursseja tarvittaessa. Ainakin osa ihmisistä saatiin temppelin puolelle monijumalaisen uskonnon avulla. Oli myös suuria kartanoita, joissa monta taloutta oli liittynyt yhteen voimakkaan perheen johtamana. Johtava suurperhe piti yllä yhteistä viljavarastoa ja keräsi alaisiltaan veroja muun muassa viljana kartanon päällikölle.


title: Ubaid-kulttuuri

text:
Tällä kaudella lienee ollut kartanoita, monen talouden yhteenliittymiä, jota johti yksi voimakas perhe. Veroa alettiin kerätä muun muassa viljana kartanon päälliköille ja temppeleille.
Hautalahjoista päätellen yhteiskunta olisi ollut melko tasa-arvoinen, mutta köyhät näyttävät syöneen useammin kotieläimiä kuin rikkaat. Al Ubaid-vaiheen alussa ei ollut Etelä-Mesopotamiassa merkkejä suurista omaisuuseroista tai sosiaalisesta kerrostuneisuudesta, toisin kuin edeltävällä Samarra-kaudella ja seuraavalla Uruk-kaudella.


title: Ubaid-kulttuuri

text: Steinin mukaan päällikökuntina Ubaidin päällikkökunnat olivat vakaita, koska niiden pysyvyys perustui uskonnolliseen ohjaukseen ja ne saivat voimansa paikallisesta viljaresursseista. Normaalit päällikkökunnat, jollaisia on löydetty Polynesiasta ja Australian alkuasukkailta, nojaavat perusteltaan ulkomailta saatavien ylellisyystavaroiden jakeluun palkinnoksi päällikkökuntaa edistävistä toimista. Ubaid-kaudella syntyi asutuskuvio, jossa suurten keskuskylien ympärillä oli pienempiä kyliä.


title: Ubaid-kulttuuri

text: Ubaid-kauden historiaa ei tunneta hyvin, koska sillä ajalla tehdyt rakennelmat ovat monesti syvän muta- ja savikerrostuman alla.


title: Ubaid-kulttuuri

text: Ei osata sanoa tarkkaan mistä ja milloin Etelä-Mesopotamian varhaiset asukkavat ovat saapuneet. Monesti Mesopotamian ensiasuttajien lähtömaaksi veikataan Irania ja Turkkia, toiset arvailevat Pohjois-Iranin Samarra-kulttuurin aluetta, kolmannet Arabian aavikoiden laitamia ja neljännet Persianlahden rantoja.


title: Ubaid-kulttuuri

text: Pohjoisessa vallitsi noin 6000 eaa. Samarra-kulttuuri, ja Ubaid-kulttuurin varhaisin vaihe alkoi joidenkin tietojan mukaan noin 5850 eaa., toisten arvioiden mukaan 5800-5500 eaa. Joidenkin merkkien mukaan eteläinen Mesopotamia on saatettu asuttaa jo ennen Ubaid-kauden alkua. Tell Ouillista on löydetty vanhimman Ubaid-kerrostuman alta jäänteitä vanhemmista rakennuksista, luultavasti samarralaisista.


title: Ubaid-kulttuuri

text: Tulivatpa mistä tulvatasangon asuttajat mistä tahansa, he joko toivat mukaanan tai omaksuivat pohjoisesta muun muassa savitiilitalot ja kasteluviljelyn. Niinpä noin 8850-5500 eaa. Etelä-Mesopotamian vähäsateisella alueelle jokivarsille saapui kaisloista ja mudasta tehdyissä taloissa asuvia ihmisiä. Metsästys oli varsinkin alkuvaiheessa erittäin tärkeä elinkeino. Alussa Ubaid-kylät olivat suunnilleen samankokoisia ja jakautuivat tulvatasangolle tasaisesti. Tällöin alkoi peltojen kastelu kanavilla Etelä-Irakissa. Se mahdollisti myöhemmin kaupunkien synnyn.


title: Ubaid-kulttuuri

text: Noin 6000-5400 eaa. syntyi temppeli Eriduun. Tämä kertoo uskonnon suuresta merkityksestä. Temppelillä taloudellista valtaa, ja se toimi jakelukeskuksena. Eridua pidetään aikakautensa ensimmäisenä sumerilaisena kaupunkina, kun Persianlahti ulottui nykyiseen sisämaahan se oli rantakaupunki. Vanha kuningasluettelo mainitsee kuninkuuden tulleen alas taivaasta juuri Eridussa. Noin 5400/4750 eaa. perustetun Eridun temppeli oli vain 3½ x 4 m huone, joka on miltei identtinen myöhempien temppeleiden "kaikkien pyhimpien" kanssa. Alussa Ubaidin löydöissä ei näkynyt merkkejä keskusvallasta, ammattityöläisistä, suuresta temppelistä tai eliitistä


title: Ubaid-kulttuuri

text: Mesopotamia näyttää olleen monikansaista aluetta jo Ubaid-kauden alussa, Noin 5300-4750 eaa. Sumerin pohjoisosiin Sippariin saapui lännestä seemiläisiä varhaisella keski-Ubaid-kaudella -Noin 5000 eaa. aluetta koetteli suuri tulva, ja oman historiansa mukaan sumerit saapuivat maahan varhaisella Keski-Ubaid-kaudella 4850-4500 eaa.


title: Ubaid-kulttuuri

text: Varhaisella Ubaid-kaudella suurimpien Sumerin asutuskeskusten: Eridu, Usaila, Ur, Tell al Ubaid koko oli 1ha luokkaa ja näissä kylissä asui korkeintaan 1000 asukasta, Kylien kuvio ei viitannut suuriin kastelukanaviin, joiden varrella myöhemmät kaskukset olivat.


title: Ubaid-kulttuuri

text: Lähi-idän myöhemmän kulttuurin pohja syntyi keskisellä Ubaid-kaudella. jolloin 4500 eaa. oli syntynyt monia pikkukaupunkeja tai suuria kyliä, joissa oli julkisia rakennuksia sekä suuria kastelukanavajärjestelmiä.


title: Ubaid-kulttuuri

text: Keski-Ubaid-kauteen osuvat Ubaidin kulttuurin vaiheet II-III ja Hadzi Muhammad eli Hajji Muhammed-keramiikka, joka oli yleisintä Ubaid II-vaiheessa, mutta sitä oli myös III-vaiheessa.


title: Ubaid-kulttuuri

text: Ubaid II-kaudella eli Hajji Muhammed-kaudella alueelle levisi ehkä Pohjois-Sumerissa Choga Mamissa (4700 - 4600 eaa.) kehittynyt tehokas keinokastelu.


title: Ubaid-kulttuuri

text: Keski-Ubaid-kaudella oli syntynyt muutamia suurehkoja kasvavia ja monimutkaistuvia kyläkeskuksia, joissa oli 1000-3000, jopa 5000 asukasta, ja joihin liittyi pienempien kylien joukko. Nämä kylät olivat pienempien kylien keskuksena. Näihin aikoihin syntyvät myös suuret temppelit, joiden ympärillä oli eliitin ja käsityöläisten asuntoja. Kaudelta on löydetty uskonnollisia savipatsaita. Kylien keskuksena oli temppeli, joka oli huomattavasti muita rakennuksia isompi ja joka myös viittaa jonkinlaiseen keskusvaltaan. Kylissä oli suurempien talojen alueita, ja kylät olivat rakennettu tiiviisti nelikulmaisista taloista. Kylät olivat kaikki vesireittien varrella ja niissä oli temppeli. Kylien ala oli 2-10 ha ja niissä asui korkeintaan muutamia tuhansia asukkaita.


title: Ubaid-kulttuuri

text: Keski-Ubaidin suurimpia asutuskeskuksia Sumerissa Sumerissa olivat Uquir, Ur ja Eridu.


title: Ubaid-kulttuuri

text: Ubaid-kauden temppeleissä, jotka olivat kuin suuria ajan asuintaloja, oli seinämaalauksia ja temppeleiden yhteyteen rakennettu asutuskuvio. Tämä asutuskuvio, joka käsitti pikkukaupungin ja temppelin, ilmestyi joskus välillä 5000-4000 eaa. Samoihin aikoihin Pohjois-Irakin Tepe Gawran sinettilöytöt viittaavat temppelin taloudellisen aseman kasvuun, ja asemaan työtoiminan keskuksena. Tepe Gawran temppelissä oli näihin aikoihin kolme alttaria.


title: Ubaid-kulttuuri

text: Ubaidin yksiväristä maalattua keramiikkaa on löydetty useimmista Sumerin suurimmista kaupungeista.


title: Ubaid-kulttuuri

text: Eräiden tietojen mukaan myöhemmin yleinen 3-osainen talo alkoi yleistyä noin 5000-4300 kalenterivuotta sitten keskisellä tai myöhäisellä Ubaid-kaudella. Tässä talotypissä oli iso T:n muotoinen keskushuone jossa oli alttari. Sivulla oli muun muassa varastohuoneita ja olohuone. Joidenkin tutkijoiden mukaan tämä 3-osainen talotyyppi ilmensi uskonnollista, hallinnollista ja työhön liittyvää ulottuvuutta huonerakenteellaan ja kieli tapahtuneesta yhteiskunnan muuttumisesta. Tyypillisessä Ubaid-pikkukaupungissa oli 750 asukasta.


title: Ubaid-kulttuuri

text: Eridussa oli eliittiä, käsityöläisiä ja maanviljelijöitä. Eliitti asui lähimpänä temppeliä, maanviljelijät uloimpana. Eridu asutettiin n. 4750 eaa., ja se kasvoi suureksi 5000 asukkaan kyläksi noin vuoteen 4500 eaa. mennessä. Tässä kylässä, myöhemmin pikkukaupungissa oli myös suuri mutatiilinen temppeli, joka rakennettiin uudestaan aina 150-200 vuoden välein 13-17 kertaa vuoteen 2000 eaa. Ubaid-kauden loppupuolella Eridun temppeli oli 10x20 m:n levyisellä ja 1 m:n korkuisella mutatiilisellä korokkeella.


title: Ubaid-kulttuuri

text: Eridu oli Etelä-Mesopotamian keskuksista suurin.


title: Ubaid-kulttuuri

text: Myöhäiselle Ubaid-vaiheelle oli ominaista selvästi ylhäältä johdetun, laajenemishaluisen yhteiskunnan synty. Ajan kuluessa Ubaid-kauden loppua kohti alkoi kaupunkien ympärille ilmestyä muureja, mikä kielii ajan sotaisuudesta. Kauppa ulottui laajalle alueelle. Keskuksissa oli julkisia rakennuksia ja monihuoneisia mutatiilitaloja. Keramiikka oli erittäin hyvin tehtyä. Asutuskeskusten alat olivat 1-10 ha. Kaikesta päätellen yhteiskunnallista epätasa-arvoa oli, ja myös päällikkyyttä. On oletettu, että alue olisi jakautunut sheikkikuntiin. Pohjoisen paimentolaiset, etelän maanviljelijät ja soitten kalastajat näkyivät nyt selvästi ensi kertaa omina ryhminään. Pohjoisessa Mesopotamiassa syntyi tai oli syntymässä suuria kaupunkimaisia keskuksia, muun muassa Tell Hamoukar Khaburin altaassa. Savenvalajan pyörä dreija saatettiin tuntea jo 4500 eaa. Ubaid 4-kaudella Tell Awaylista tehtyjen löytöjen mukaan.


title: Ubaid-kulttuuri

text: Ubaid 3-kaudelta on löydetty ensimmäiset todisteet mastosta ja purjeesta.


title: Ubaid-kulttuuri

text: Myöhäisellä Ubaid-kaudella n. 4500-4000 eaa. kaupungistuva Ubaidin kulttuuri levittäytyi Pohjois-Mesopotamiaan, jokilaaksojen ulkopuolelle ja ylös siitä, Turkkiin saakka, vanhan Pohjois-Mesopotamiasta ja Länsi-Iranista Pohdjis-Syyriaan ulottuvan Halaf-kulttuurin alueelle ja Turkkiin asti. Myöhäisellä Ubaid-kaudella kulttuurin vaikutus laajeni laajalle Lähi-itään ja Bahrainin suuntaankin Hormuzinsalmen seuduille asti. Perustettiin monia keskuksia, muun muassa Tepe Gawra, kauppa-asemiksi. Asutuskeskuksissa näkyi suuria ja pieniä rakennuksia, siis eliitin ja tavallisen kansan asuntoja. Pohjois-Mesopotamiaan levitessään Ubaidin asuinpaikkoihin ilmestyi sinnekin sama eliitin ja tavallisen kansan ero, toisin kuin edeltävällä Halaf-kaudella.


title: Ubaid-kulttuuri

text:
Ubaid-ihmisiä asui Mesopotamian lisäksi Saudi-Arabian Persianlauden rannikolla, ja kauppatavaroita tuotiin Intiasta asti. Persianlahden Ubaid-esineet ovat kaudelta 2 ja 3, myöhemmät harvinaisia. Kuwaitin paikasta "H3" löydetyt todisteet ubaidilaisen sivilisaation vaikutuksesta ovat ajalta noin 5500-5000 eaa. Siellä oli mukana on myös Arabian neoliittista vaikutusta. Anatoliasta tuotiin obsidiaania.
Ubaid-kulttuurin laajeneminen ei ollut pysyvää, monet paikat hylättiin. Laajeminen saattoi olla poliittista/sotilaallista tai esimerkiksi kauppa-asemien perustamista. Ei ole varmoja todisteita siitä, että Ubaid-ihmiset olisivat asuneet saman valtion alla - kyse saattaa olla yhteisistä perinteistä. Toiset väittävät, että kyse olisi jo tuolloin ollut tyrannin suorittamista valloitusretkistä, jotka olivat niin tyypillisiä myöhemmälle Mesopotamialle. Väestö oli kasvanut Ubaid-kauden alkuun verrattuna huomattavasti.


title: Ubaid-kulttuuri

text: Noin 4500 eaa. Etelä-Mesopotamiaan oli syntynyt asutuksen hierarkkista järjestymistä, suuria keskuksia ympäröivät pienemmät kylät. Noin 4500 eaa. Urukissa oli erään tiedon mukaan vain noin 1000 asukasta, ja toisten arvioiden mukaan se olisi kasvanut kaupungiksi jo 4000 eaa. Noin 4200 eaa. alueilla opittiin käsittelemään kuparia sulattamalla. Tästä alkoi ns. kivi-kuparikausi eli "khalkoliittinen kausi".


title: Ubaid-kulttuuri

text: Ubaidin myöhäisvaiheessa ainakin kaksi melkein 11 ha kokoista asutuskeskusta, Uqair Pohjois-Babyloniassa ja Tell Awayli (Oueili) etelässä Larsan lähellä. Tämä keramiikka savitutkimusten mukaan valmistettu Sumerissa. Ubaidin keramiikka ja rakennustyyli oli levinnyt myös Pohjois-Mesopotamiaan ja siihen rajoittuvaan osaan Syyriasta. Ubaid-keramiikkaa on löydetty Taurus-vuorilta Arabiaan ja Iranin ylätasangolle.


title: Ubaid-kulttuuri

text: Ubaidin loppupuolella rakennettiin Eriduun 10x20m temppeli 1m korokkeelle. Eridu VII-temppeli 4000-3700 eaa. oli monihuoneinen.


title: Ubaid-kulttuuri

text: Myöhäisellä Ubaid-kaudella oli Ubaidissa, Uqairissa ja Gawrassa, jonkinlainen asutuskeskusten hierarkia. Uruk perustettiin 4000 eaa., jolloin rakennettiin Tepe Gawran temppeli, joka on ensimmäinen tunnettu kivinen suuri temppeli. Tepe Gawran temppeli muistutti Eridun temppeliä.


title: Ubaid-kulttuuri

text: Eräiden tietojen mukaan asteittainen siirtyminen hitaasta savenvalajan pyörästä tournettesta dreijaan aloitti Uruk-kauden. Ubaid-kauden jälkeen noin 4100-4000 eaa. alkoi Uruk-kausi siten, että Ubaidin keramiikka harvinaistui vähitellen ja Uruk-keramiikka yleistyi. Noin 4000 eaa. sivilisaatiokehitys oli täydessä vauhdissa.


title: Ubaid-kulttuuri

text:
Ilmasto kuivui laajalti kauden lopussa noin 3800-3900 kalenterivuotta
sitten. Tämän on ajateltu aiheuttaneen väestön siirtymistä tai keksittymistä jokilaaksoihin ja Uruk-kauden sivilisaatiokehityksen alun.Kuusivaiheinen jako:


title: Ubaid-kulttuuri

text: Tämän mukaan koko kausi oli suunnilleen 5400-3800 radiohiilivuotta sitten eli noin 6000-4100 kalenterivuotta sitten.


title: Żydowski Związek Walki

text: Żydowski Związek Walki eli ŻZW () oli Varsovan ghetossa toisen maailmansodan aikana toiminut maanalainen vastarintaliike. ŻZW osallistui keväällä 1943 Varsovan gheton kansannousuun, jonka aikana sillä oli hyvin aseistettuna noin 400 miestä yhdessätoista eri yksikössä.


title: Żydowski Związek Walki

text: Puolanjuutalaiset upseerit perustivat ŻZW:n heti natsi-Saksan vallatessa Puolan syksyllä 1939. Organisaation toimia olivat muun muassa aseiden hankkiminen tulevaisuuden vastarintaa silmällä pitäen ja juutalaisten auttaminen pakoon Varsovan ghetosta. ŻZW oli yhteistyössä myös muiden Puolan vastarintaliikkeiden kanssa, joilta saatu apu aseistuksessa ja pakenemisten osalta oli suureksi hyödyksi.


title: Żydowski Związek Walki

text: ŻZW:n johtohahmona pidettiin Dawid Wdowińskia, mutta dokumenttien ja lähdetietojen puutteiden takia asiasta ei voida olla täysin varmoja. ŻZW:n toiminta oli organisoitu useisiin eri osastoihin:


title: Mesopotamian varhaiset kulttuurit

text: Mesopotamian varhaiset kulttuurit olivat Mesopotamiaan neoliittisen Lähi-idän maanviljelyn synnyttyä kehittyneitä kivi- ja kuparikautisia perinteitä noin 6500-4500 eaa välisenä aikana. Niissä tunnettiin karjanhoito, maanviljely ja saviastiat. Hassunan ja Halafin kulttuurien aikana rakennettiin pieniä kyliä. Ihmiset elivät niissä metsästyksellä, karjankasvatuksella ja viljelyllä.


title: Mesopotamian varhaiset kulttuurit

text: Samarran kulttuuri perustui kasteluviljelyyn. Se aikana luotiin suuria kyliä, joissa oli temppeleitä. Samarran jälkeen tuli Etelä-Mesopotamiassa Ubaid-vaihe Halaf-kulttuurin jatkuessa pohjoisessa.


title: Mesopotamian varhaiset kulttuurit

text: Eräitä Mesopotamiaan ulottuneita esikeraamisia kulttuureja ja niiden löytöpaikkoja ovat:Hassunan kulttuurikauden loppu ja Samarran alku ovat osin päällekkäisiä, kuten myös joillakin alueilla Samarran loppu ja Halafin alkuaika.


title: Uruk-kausi

text: Uruk-kausi noin 4500–3100 eaa. oli vanhalla ajalla nykyisessä Etelä-Irakissa ja muuallakin Lähi-idässä kaupungistumisen ja sivilisaation synnyn aikaa. Uruk-kauden kulttuurin loivat ainakin sen myöhäisvaiheessa sumerit. Silloin Urukiin ja muuallekin rakennettiin suuria temppeleitä, ja kuvakirjoitus tuli käyttöön koko Mesopotamian alueella.


title: Uruk-kausi

text: Uruk-kaudella syntyi Mesopotamian yhteiskunnan pohjana ollut temppelin ohjaama valtio, jota johti pappiskuningas "ensi".


title: Uruk-kausi

text: Kaupungit syntyivät räjähdysmäisesti kasvavista asutuskeskuksista ja kauden loppuvaiheessa maaseutu tyhjeni. Kaupungeissa työskenteli monien eri alojen ammattilaisia, muun muassa rakennusmiehiä, puuseppiä ja ruukuntekijöitä. Maaseudulla oli paimenia, maanviljelijöitä, puutarhureita ja kalastajia. Eriduun rakennettiin porraspyramidi eli zikkurat-tyyppinen temppeli. Kuvakirjoitus syntyi myöhäisellä Uruk-kaudella noin 3450–3100 eaa. ja alussa sitä käytettiin muun muassa temppelin verokuittien ja vastaavian talousasiakirjojen tekoon. Samaan aikaan temppelin mahdin kasvaessa huippuunsa rakennettiin hyvin suuria koristeellisia temppeleitä runsaan työntekijöiden määrän avulla. Asutuskeskuksista tuli jopa 100 hehtaarin kokoisia 10 000–20 000 asukkaan keskuksia. Mesopotamian keskus Uruk kasvoi lopulta 50 000 asukkaan suurkaupungiksi. Kauppaa käytiin laajalla alueella.


title: Uruk-kausi

text: Sumerilaisia kauppasiirtoloita ilmestyi Turkin Taurusvuorille, Välimeren rannoille ja keskiseen Iraniin.


title: Uruk-kausi

text: Dreija eli nopea savenvalajan pyörä kehittyi viimeistään kauden alussa hitaasta savenvalajan pyörästä. Dreija oli käytössä viimeistään 3500 eaa. ja pyörä 3250 eaa.


title: Uruk-kausi

text: Kupari yleistyi kaudella huomattavasti, ja sitä tuotiin koostumuksesta päätellen Omanista eli Makanista.


title: Uruk-kausi

text: Papiston mahti oli huipussaan ja se ohjasi ehkä yksin koko maata pappiskuninkaan ja vanhempien neuvoston johdolla. Temppeli jakoi maata köyhille ja oli monopolistinen maan omistaja. Vallitsi eräänlainen temppelisosialismi.


title: Uruk-kausi

text: Yhteiskunta jakautui kolmeen pääluokkaa, aatelistoon, tavalliseen kansaan ja orjiin, joita hankittiin yleensä vuoristoisista maista ryöstämällä. Ylimystössä oli pappeja, hallinnon virkamiehiä ja suurkauppiaita, jotka omistivat suurimman osan maasta. Tavalliset ihmiset omistivat maata puutarhapalstan verran.


title: Uruk-kausi

text: Maanviljelijät ja käsityöläiset työskentelivät temppelin alaisuudessa jumalien hyväksi. Temppeli tuotti, varastoi ja jakeli lähes kaikki hyödykkeet. Temppeli rakennutti kastelukanavia, temppeleitä ja hallintorakennuksia, valvoi maataloutta ja piti yllä kauppaa, joka ulottui kaukaisiin maihin. Käsityöläiset työskentelivät temppelin alaisissa metalli- ja keramiikkapajoissa sekä tekstiilitehtaissa.


title: Uruk-kausi

text: Temppeli antoi tavalliselle kansalle talon, puutarhan, vaatteet, työkalut ja ylläpidon. Ihmisillä oli monenlaisia ammatteja, kuten paimenia, ohraa ja vehnää sekä seesamia viljeleviä maanviljelijöitä, taateleita kasvattavia puutarhureja ja kalastajia sekä käsityöläisiä, jotka tekivät vaatteita, työkaluja ja aseita. Oli myös sotilaita.


title: Uruk-kausi

text: Korkeimmalla hierarkiassa olivat kirjurit ja varsinaiset jumalanpalveluksen tekijät, joiden huipulla oli pappiskuningas "en" tai "ensi". Huolimatta temppelin vallasta oli suuria yksityisiä maatiloja, muutaman perheen pitämiä "kartanoita", jotka periytyivät Samarra- ja Ubaid-ajalta. Useat suvut olivat yhdistyneitä yhden hallitsevan, voimakkaan suvun valtaan. Oli myös jonkin verran yksityisiä käsityöläisiä, jotka myivät tuotteitaan tavalliselle kansalle. Myös temppelin käsityöläiset myivät tuotteitaan ihmisille.


title: Uruk-kausi

text: Uruk-kaudella kaupungistunut yhteiskunta syntyi laajalla alueella Mesopotamiassa. Syntyi kerrostunut yhteiskunta, jossa oli eri hierarkiatasoilla olevia sosiaalisia ryhmiä ja pitkälle kehittynyt työnjako. Ilmasto kuivui äkkiä noin 3800 eaa., mikä suosi kasteluviljelyä ja kaupungistumista. Pienet keskukset eivät kestäneet niin hyvin kuivuutta kuin suuret. Kaupungit syntyivät ja kasvoivat nopeasti. Asutuskeskuksissa oli ainakin kolme tyyppiä, suuria kaupunkeja, pikkukaupunkeja, ja pikkukaupunkien ympärillä vielä pieniä kyliä. Ubaid-kaudella asutustyyppejä oli ollut vain kaksi, suuret ja pienet kylät. Sylinterisinetti syntyi Uruk-kaudella. Myöhäisen Ubaid-kauden asutuskeskukset jakautuivat tasaisesti, ja vain muutaman keskuksen ala oli niinkin suuri kuin 10 hehtaaria.


title: Uruk-kausi

text: Maaseutu näyttää tyhjenneen Uruk-kauden aikana. Ilmasto kuivui. Uruk-kaudella alettiin käyttää orjina vuoristoisen maan, Subartun, asukkaita.


title: Uruk-kausi

text: Viljava kuusirivinen ohra oli kehittynyt viljelyssä jo Samarra-kaudella kaksirivisestä ohrasta. Kuusirivinen ohra ja tehokas kastelukanavien kaivaminen loivat edellytykset suurten peltojen synnylle Mesopotamiaan. Ne kykenivät elättämään suurta kaupunkiväestöä, jonka ei tarvinnut itse viljellä maata. Näin kaupunkilaiset saattoivat keskittyä käsityötuotteiden tekoon.


title: Uruk-kausi

text: Etelä-Mesopotamiaa on pitkään pidetty kaupungistumisen keskuksena. Uruk-kaudella kasvoivat suuriksi varsinkin Mesopotamian eteläpuoliskon Sumerin etelässä oleva Eridu, pohjoisen Kiš ja keskisen Sumerin Uruk. Uruk-kaudella Urukin pinta-ala oli 30–50 hehtaaria.


title: Uruk-kausi

text: Eräässä vaiheessa Uruk-kaudella Uruk, Nippur ja Susa olivat aikakauden suurimmat kaupungit. Näihin aikoihin Abu Salabikh ja Nippur kasvoivat nopeasti. Uruk kasvoi noin 400 hehtaarin suuruiseksi varhaisdynastisen kauden alussa noin 3000 eaa. Myös Sumerin tarusto mainitsee painopisteen siirtyneen Eridusta Urukiin.


title: Uruk-kausi

text: Sumerilaisten kaltainen kaupunki oli muun muassa eteläinen Habuba Kabira eli Qannas Pohjois-Syyriassa, josta on löydetty Uruk V–VI -tyyppistä keramiikkaa, ja paikan rakentamistapa on sama kuin Etelä-Mesopotamiassa. Jebel Arudasta on löydetty Sumerin sinettejä ja savitauluja tältä ajalta.


title: Uruk-kausi

text: Godin Tepessä Kermānšāhin lähellä Iranissa oli pääosin paikallista perinnettä.


title: Uruk-kausi

text: Urukin kulttuuri laajeni keskisellä ja myöhäisellä Uruk-kaudella. Kauden loppuvaiheessa näyttää jokin laaja keskusvalta hallinneen Mesopotamiaa ja Elamia.


title: Uruk-kausi

text: Noin 4500–4000 eaa. tai hieman myöhemmin, noin vuosien 4000–3500 eaa. välillä kasvoivat Pohjois-Mesopotamian kaksi kaupunkia Tell Brak ja Tell Hamoukar suuremmiksi kuin Etelä-Mesopotamian keskukset. Tell Brakissa arvioidaan eläneen vuonna 4000 eaa. 20 000 asukasta. Samoihin aikoihin Uruk oli noussut kaupungiksi Etelä-Mesopotamiassa. Tämän takia pohjoisen ja etelän keskukset alkoivat kilpailla. Eteläinen Uruk voitti kilpailun noin vuonna 3500 eaa. päätellen Hamoukarista löydetyistä runsaista lingon ammuksista..


title: Uruk-kausi

text: Lounais-Iranin nykyinen Khuzistan oli Sumerille rinnakkaisen Elamin valtion keskus. Susa A-kaudella kerrostumissa 33–27 kaupungin ala oli 10–15, ehkä 25 hehtaaria. Kymmenen metrin korkuisella terassilla oli muutamia rakennuksia, sekä jonkin tyyppinen savenvalajan pyörä. Kerrostumissa 22–17 tasanne hävisi, jolloin alueella oli merkkejä läntisestä Sumerin vallasta. Susa kasvoi näihin aikoihin noin 3500 eaa. varmasti 25 hehtaarin kokoiseksi.


title: Uruk-kausi

text: Sarjatuotanto kehittyi jo varhain Uruk-kaudella. Akaban lähellä Tel Hujayratissa oli noin 4000–3500 eaa. käsityöteollisuutta, joka valmisti sarjatyönä kupariesineitä.


title: Uruk-kausi

text: Mesopotamiassa kehittyivät noin 4500–4000 eaa. aikoihin dreija ja saviastioiden massatuotanto. Silloin alettiin tuottaa suureksi osaksi koristelematonta keramiikkaa. Noin 4000 eaa. tuotettiin Mesopotamiassa ja Khuzistanissa suuria määriä viistoreunaisia kulhoja. Näihin aikoihin Tepe Gawrassa oli rikkaiden ihmisten mutatiilistä tai kivestä tehtyjä hautoja.


title: Uruk-kausi

text: Uruk-kauden ensimmäinen jakso 3900-3600 eaa. muistutti myöhäistä Ubaid-vaihetta. Kulttuuri kehittyi tällä kaudella asteittain ubaidilaisesta sumerilaiseksi. Keramiikaa alettiin tuottaa keskuspaikoissa, esimerkiksi Urukin keramiikkaa on löydetty Eridusta.. Noin 3800 kalenterivuotta sitten oli voimakasta kuivumista, mikä saattoi aiheuttaa asutuksen keskittymisen.


title: Uruk-kausi

text: Varhainen Uruk-kausi oli siirtymäkausi, jolloin Ubaidin keramiikka harvinaistui ja lopulta loppui. Tuhansien asukkaiden keskuskyliä ympäröivät pienemmät kylät, kuten Ubaidin kaudellakin. Sumerit saapuivat luultavasti varhaisella Uruk-kaudella. Noin 3700 eaa., varhaisella Uruk-kaudella syntyi ensimmäinen yli 10 000 asukkaan kaupunki. Viimeistään tällä kaudella lienee keksitty nopeasti pyörivä savenvalajan pyörä eli dreija.


title: Uruk-kausi

text:
Uruk-kulttuurin luojat sumerilaiset arvellaan saapuneen Kaksoisvirtainmaahan joko ehkä noin vuosien 5000–4500 eaa. välillä, ennen tätä kautta tai kauden myöhäisessä vaiheessa. Elettiin kivi-kuparikautta.
Uruk-kulttuurin alkuvaihe muistuttaa yllättäen tempelinrakennustaiteessa Anatolian Ppna-kauden luomuksia. Varhainen Uruk-kausi alkoi luultavasti noin 4500 eaa., jolloin dreija ehkä keksittiin. Perinteisesti Uruk-kauden on katsottu kattaneen noin ajan 4100–3100 eaa. eli Urukin kerrostumat XIV–IV. Ajoituksissa on epävarmuutta, on myös arvioitu Uruk-kauden alkaneen 4500/4300/4100/4000/3900/3800 eaa.


title: Uruk-kausi

text: Noin 4000 eaa. tapahtui villalammas-mutaatio Lähi-idässä.


title: Uruk-kausi

text: Temppelit alkoivat kasvaa yhä suuremmiksi. Tämä viittaa temppelin suureen mahtiin. Uruk-kulttuuri levisi Syyriaan ja Etelä-Turkkiin. Keskisellä Uruk-kaudella ilmestyivät viistoreunaiset maljakot, joita oli valmistettu massatuotantona. Nämä olivat uhriastioita.


title: Uruk-kausi

text: Sylinterisinetti keksittiin keskisellä Uruk-kaudella. Sylinteri- ja leimasinettejä tehtiin paljon.


title: Uruk-kausi

text:
Tell Hamoukarista Habur-joen valuma-alueelta Pohjois-Syyriasta on löydetty taistelun merkkejä keskiseltä Uruk-kaudelta eli myöhäiseltä kalkoliittikaudelta noin v 3500 eaa., hyökkääjänä olivat ehkä urukilaiset. Kaupungin pinta-ala oli tuolloin 32 hehtaaria. Samaan aikaan hyökättiin myös Tell Brakiin Pohjois-Mesopotamiassa. Keskisellä Uruk-kaudella Tell Brakissa oli 110 hehtaaria asuttua aluetta, satelliittikylät mukaan lukien.
Kauppaa käytiin Anatolian, Egyptin, Zagros-vuorten, Afganistanin ja Pohjois-Levantin (Välimeren itäpuoli) kanssa. Näistä saatiin eri tarvikkeita: metalleja, kiveä, puuta. Perustettiin kauppasiirtokuntia, joista on löydetty Uruk-astioita. Urukin kulttuurin laajeneminen muistutti Ubaidin laajenemista, mutta se oli paljon nopeampi ja lyhytikäisempi ilmiö. Jotkut Uruk-kauden siirtokunnat olivat jopa 5000 asukkaan pieniä kaupunkeja, joista muutamat olivat linnoitettuja. Levittäytymiskausi kesti ehkä 150 vuotta.


title: Uruk-kausi

text: Noin 3500–3400 eaa. alkoi myöhäinen Uruk-kausi, jota vastaavat Urukin kerrostumat IV–VI. Toisen laskutavan mukaan myöhäinen Uruk-kausi alkoi jo kerrostumasta VIII, mutta suurin edistys tapahtui kerrostumissa V ja IV. Pronssi keksittiin kauden alussa, ja niinpä tämä kausi on sama kuin varhaispronssikausi I. Uruk oli ajan suurin keskus Kaksoisvirtainmassa. Tässä vaiheessa Sumerin kulttuurin peruspiirteet olivat jo muotoutuneet.


title: Uruk-kausi

text: Pyörillä kulkevia vaunuja oli ainakin jo 3500 eaa. Pyörä on saattettu keksiä paljon aikaisemminkin Ubaid-kaudella, kuten dreija.


title: Uruk-kausi

text: Varhaisin kuvakirjoitus on Uruk IVb-kaudelta noin 3200 eaa.


title: Uruk-kausi

text: Eridussa oli noin vuonna 3500 eaa. 2000 asukasta, ja sen pinta-ala oli noin 10 hehtaaria. Ilmaston kuivuminen noin 3500–3200 eaa. on saattanut ajaa väkeä kaupunkeihin. Maaseudun tyhjentyessä kaupungit kasvoivat valtaviksi, väestön määrä räjähti nousuun ja syntyi köyhälistö.


title: Uruk-kausi

text: Noin vuonna 3500 eaa. Urukissa oli 10 000 asukasta, ja kauden lopussa 50 000 asukasta. Urukin laajuus oli 80 hehtaaria. Uruk-kauden lopulla Sumerissa oli useita yli 10 000 asukkaan kaupunkia, jolloin noin 12 kaupunkivaltiota hahmottuivat. Silloin massa oli ehkä muutama kymmenen tuhatta asukasta. Urukin lisäksi suuria keskuksia olivat Ur, Nippur, Kiš ja Eridu. Mikään niistä ei ollut Urukin suuruinen. Uruk säilyi alueen suurimpana satoja vuosia, ehkä vuodesta 3200–2800 eaa. Pohjois-Mesopotamian asutuskeskukset Tell Brak eli Nagar ja Tell Hamoukar olivat yhä suuria.


title: Uruk-kausi

text: Myöhäisellä Uruk-kaudella noin 3600 eaa. alkaen Urukin kerrostumasta VIII päätellen rakennettiin suuri temppelialue kaupunkiin jatkaen aiempia perinteitä, mutta tehden yhä suurempia rakennelmia. Temppelit suurenivat ajan mukana. Tältä ajalta ovat ensimmäiset porrasmaiset temppelitasanteet. Temppeleitä oli pyhitetty taivaan jumala Anille ja rakkauden jumala Inannalle. Niissä oli seinäsyvennyksiä eli niššejä ja kolmiosainen pohjakaava, kuten varhaisemman Uruk-kauden temppeleissäkin. Merkittävin saavutus oli taivaan jumala Anille pyhitetty Eannan eli Taivaan talon temppelialue, joka kattoi lopulta 9 hehtaaria. Sinne rakennettiin Kalkkikivitemppeli, johon rakennusaine tuotiin 80 km:n päästä Eufratin länsirannalta. Eanna-alueen ulkopuolelle rakennettiin Uruk V -kauden lopussa Anin Valkoinen temppeli 13 metriä korkealle tasanteelle. Tätä temppeli oli varhainen zikkurrat. Sen rakentaminen vaati noin 7500 ihmistä. Uruk-kaudella valmistettiin värillisiä savitappeja, joilla koristeltiin temppelin seiniä. Myöhempiin aikoihin verrattuna myöhäisen Uruk-kauden temppelit olivat suuria. Urukin temppeli C oli kooltaan 30 × 80 metriä ja kivitemppeli D 30 × 76 metriä.


title: Uruk-kausi

text: Tällä kaudella ilmestyivät sylinterisinetit. Saviastioita tuotettiin teollisesti suuria määriä.


title: Uruk-kausi

text: Ilmasto kuivui entisestään vuodesta 3500 eaa. alkaen, ja oli paha varsinkin 3200–3000 eaa.. Tämä vaikutti kaupungistumiseen. Noin 3200 eaa. Urukin pohjois-Mesopotamian siirtokunnat luhistuivat kärsittyään kuivuudesta.


title: Uruk-kausi

text: Kirjoitustaito tuli käyttöön viimeistään noin 3100 eaa. Uruk IV -kaudella. Ei ole tarkkaa tietoa siitä, millä Uruk IV -kauden alajaksolla savitaulut kehittyivät, mutta kirjoituksen kehityksen jatkuvuudesta on päätelty niiden tulleen seuraavaa kautta juuri edeltävällä IVa- tai joidenkin mukaan hieman vanhemmalla IVb-kaudella.


title: Uruk-kausi

text: Tältä ajalta on löydetty yleensä ensimmäisinä pidetyt kirjoitetut savi- ja kivitaulut vuodelta 3200 eaa. Tell Brakista, Kišistä ja hieman myöhemmin Urukista vuosina 3200–3100 eaa. Uruk IV -kauden savitaulut säilyivät, koska niitä käytettiin romuna kuoppien tasoittamiseen seuraavan Uruk III -kauden rakennustöissä.


title: Uruk-kausi

text: Sitä ennen oli merkitty numeroita Uruk V -kaudella noin 3400 eaa. ja kuvakirjoitusta edeltäviä merkkejä jo Uruk VI -kaudella. Oli yksinkertaisia savitauluja, joissa oli sylinterisinetin painalluksia ja numeroita.


title: Uruk-kausi

text: Varhaisella Uruk IV -kaudella oli "lappuja", joissa oli henkilön tai tuotteen nimi. Toisissa oli lisäksi numeroita. Kolmannen tyyppisissä oli useita osioita, joissa numeroita ja tuotteita tai henkilöitä.


title: Uruk-kausi

text: Uruk-kauden kuvakirjoituksessa oli tähkien, astioiden, laivojen, kaksi- ja nelipyöräisen sotavaunun, puusepän, aasin ja sellaisten kuvia, yhteensä 1500 merkkiä. Myöhemmästä nuolenpääkirjoituksesta on päätelty joidenkin merkkien merkitystä. Uruk IV -kauden merkkejä olivat "unken", neuvosto, "en", ruhtinas, "sanga", temppelin päällikkö. Mutta merkkejä "kuningas" ja "palatsi" ei näy.


title: Uruk-kausi

text: 60-järjestelmää osataan tulkita vain numeroiden osalta. Se on saattanut kehittyä savisten laskurahojen painalluksista, joita tehtiin laskurahoja sisältäneeseen savikuoreen. Tähän viittaa muutaman ajalta 3400–3300 eaa. löydetyn taulun pallomainen ja kuutiomainen muoto. Se on maailman vanhinta tunnettua kirjoitusta.


title: Uruk-kausi

text: Varhaista kirjoitusta Uruk IV- ja Jemdet Nasr -kausilla on käytetty luultavasti temppeliverotuksessa verokuittien laatimiseen ja kirjanpitoon.


title: Uruk-kausi

text: Kirjoitus on saattanut olla alussa melko harvinaista tai kirjoitusmateriaalina on käytetty muuta kuin savea. Samoihin aikoihin kehittyi esittävä taide, jossa kuvattiin muun muassa papin tai kuninkaan kaltaisia hahmoja.


title: Uruk-kausi

text: Eniten kirjoitusta on löytynyt tältä ajalta vuosilta 3200–3100. Kirjoitus viittaa varhaiseen seemiläisen ja sumerilaisen aineksen sekoittumiseen. Ei tiedetä, synnyttikö sumerilainen kuvakirjoitus Egyptin hieroglyfit vai päinvastoin. Joidenkin mukaan kirjoitus olisi tullut Sumeriin Egyptistä, jossa sitä on saattanut olla Skorpionikuninkaan haudassa jo 3400–3300 eaa.


title: Uruk-kausi

text: Varhaisella ja Keskisellä Uruk-kaudella suuria keskuksia oli vain muutamia. Asutuskeskuksista 60 prosenttia oli pohjoisessa Nippurin ympärillä. Kauden asutuskeskusten kokojakaumaa voidaan yrittää hahmottaa, vaikkei sitä tunneta tarkasti. Suurin keskus Uruk kattoi 70 hehtaaria ja pohjoisessa oli kaksi noin 50 hehtaarin kokoista keskusta, Tell Dlabim ja Tell al-Hayad. Lisäksi oli kaksi 30 hehtaarin kokoista keskusta, joista toinen oli kumpu 1172. Pienempiä 4–20 hehtaarin paikkoja oli useita, muun muassa Umma, Umm-al Agarib, 202, 1194, 1196, Nippur, Abu Salabikh, 678. Näitä keskikokoisia keskuksia oli yhteensä 29 leveysasteen 32 20 eteläpuolella. Pohjoisin paikka oli 678.. Asutuksen painopiste 32 oli leveysasteen pohjoispuolella. Yhtenäisemmin löytöjä on tehty leveysasteiden 32 ja 32 20 välillä, missä oli kaksi suurta 50 hehtaarin kokoista keskusta. Dlebim ja al-Ahayyad johtivat asutuskeskusjakaumaa. Lisäksi oli yksi 30 hehtaarin kokoinen keskus 1132. 4–20 hehtaarin laajuisia keskuksia oli 19 ja pieniä 0,1–4 hehtaarin kyliä noin 70.


title: Uruk-kausi

text: Myöhäisellä Uruk-jaksolla noin vuosina 3500–3100 eaa. asuttu kokonaisala oli kasvanut vain hieman verrattuna aikaisempaan. Asutus oli siirtynyt Nippurin ympäriltä Urukin ympärille, missä oli 60 prosenttia keskuksista. Uruk tuli kaksi kertaa suuremmaksi kuin toiseksi suurin keskus ja kattoi 100 hehtaaria. Asutuksen painopiste oli 32 leveysasteen eteläpuolella. Pohjoisempana oli lähekkäin monia suurehkoja keskuksia, muun muassa kummut 125 ja 201. Asutuskeskusten jakauma oli seuraava: yli 40 hehtaarin keskuksia olivat Uruk ja pohjoisen Tell Al-Hayyad. 20–40 hehtaarin keskuksia oli kaksi, kumpu 125 ja kumpu 1172. 4–20 hehtaarin keskuksia oli 35, muun muassa Tell Mismar, kumpu 260, 201, Umma, Umm-al Aqarib, Tell Shmid, 1194, Nippur ja Abi Salabakh. Keskukset jakautuivat siis siten, että keskikokoisia keskuksia oli melko tiheässä. Pieniä asutuskeskuksia oli noin 90.


title: Uruk-kausi

text: Uruk kasvoi edelleen. Uruk-kaudella Uruk tarvitsi laskujan mukaan säteeltään kuuden kilometrin laajuisen peltoalan, mutta Jemdet Nasr-kaudella 16 kilometrin säteisen alueen. Lopulta Uruk laajeni varhaisdynastisella kaudella kattamaan I kaudella 400, myöhemmin jopa 850 hehtaaria. Jemdet Nasr- ja varhaisdynastisella kaudelle pienien kylien määrä putosi rajusti. Kaupungin muuri oli 9,5 kilometriä pitkä.


title: Uruk-kausi

text: Jemdet Nasr-kaudella noin 3100–2900 eaa. olivat isoja asutuskeskuksia muun muassa Uruk, kumpu 230, kumpu 242 ja Tell Dlehim. Eteläisillä alueella suurimpia keskuksia oli kolme: Uruk, kumpu 242 ja kumpu 230. Asutuksen painopiste oli etelässä, 31 45 leveysasteen eteläpuolella. Niiden koot olivat yli 40 hehtaaria. Nippurin koko oli 20–40 hehtaaria. 4–20 hehtaarin laajuisia keskuksia oli 25. Eteläisellä alueella niitä oli 21. Pieniä 0,1–40 hehtaarin keskuksia oli 31.45 leveysasteen eteläpuolella 65, ja yhteensä 91.


title: Uruk-kausi

text: Uruk-kausi jaetaan varhaiseen, keskimmäiseen ja myöhäiseen.


title: Uruk-kausi

text: Vaihtoehtoinen kronologia:Urukin kerrostumat:


title: Syklinen ryhmä

text: Syklinen ryhmä on yhden alkion generoima ryhmä. On siis olemassa ryhmän formula_1 alkio formula_2, jonka kokonaislukupotensseina saadaan kaikki ryhmän alkiot. Siis jokaista ryhmän formula_1 alkiota formula_4 kohti on olemassa sellainen kokonaisluku formula_5, että formula_6 Tällöin merkitään


title: Syklinen ryhmä

text: Ei-triviaaleja syklisiä ryhmiä löytyy aliryhminä kaikista ei-triviaaleista ryhmistä. Sykliset ryhmät ovat rakenteeltaan hyvin suoraviivaisia, ja esimerkiksi syklisen ryhmän aliryhmiin liittyvä rakenne tunnetaan täysin. Äärellisten ryhmien teoriassa syklisten ryhmien voidaan ajatella olevan Abelin ryhmien rakennuspalikoita suorien tulojen kautta ja ratkeavien ryhmien perusosasia kompositioketjun tekijöinä.


title: Syklinen ryhmä

text: Syklinen ryhmä voi koostua joko "n":stä alkiosta formula_8, tai se voi olla ääretön ryhmä formula_9.


title: Syklinen ryhmä

text:
Olkoon formula_11 mielivaltainen formula_10 alkiota sisältävä joukko, missä "n" on mielivaltainen positiivinen kokonaisluku. Numeroidaan joukon alkiot
ja asetetaan joukolle formula_11 binäärinen operaatio formula_15 seuraavasti:
kaikilla kokonaisluvuilla formula_20 Kokonaislukujen laskutoimitusten nojalla pari formula_21 toteuttaa ryhmän aksioomat. Tällöin alkio formula_22 on ryhmän neutraalialkio, alkion formula_23 käänteisalkio on alkio formula_24 missä formula_25 Lisäksi alkio formula_26 generoi ryhmän formula_27Olkoon jatkossa formula_29 kertalukua formula_10 oleva syklinen ryhmä.


title: Varsovan geton kansannousu

text:
Varsovan geton kansannousu oli juutalaisten reaktio Saksan aikeille tuhota Varsovan geton loputkin juutalaiset toisen maailmansodan aikana.
Se oli suurin ja symbolisesti merkittävin juutalaisten kansannousu Saksan miehittämässä Euroopassa.
Taistelu getossa kesti huhtikuun 19. päivästä toukokuun 16. päivään asti vuonna 1943, jolloin Jürgen Stroopin johtamat SS-joukot kukistivat vastarinnan lopullisesti. Ghetto tuhottiin raunioiksi ja eloonjääneet vietiin keskitys- tai tuhoamisleireille. Kansannousun ennusmerkkejä oli havaittavissa jo alkuvuodesta 1943, kun saksalaisia joukkoja vastaan hyökättiin aseellisesti 18. tammikuuta.


title: Varsovan geton kansannousu

text: Kansallissosialistit aloittivat 1940 Puolan yli kolmen miljoonan juutalaisen keskittämisen ghettoihin tiettyihin puolalaisiin kaupunkeihin. Näistä oli suurin Varsovan getto, jossa oli 380 000 juutalaista. Varsovan getosta juutalaisia siirrettiin pääosin Treblinkan keskitysleirille. Syksyyn 1942 mennessä noin 300 000 Varsovan juutalaista oli lähetetty kuolemaansa tuhoamisleireille. Jo kuljetusten alussa vastarintaliikkeet (muun muassa ZZW ja ZOB) harkitsivat pakkosiirtojen takia vastatoimia, joista kuitenkin pidättäytyivät uskoessaan kuljetusten vievän vain työleireille. Loppuvuodesta 1942 oli kuitenkin jo selvää, mihin siirretyt juutalaiset päätyivät, jolloin jäljelle jääneet 40 000–50 000 päättivät järjestäytyä taistelemaan. Näistä vain 750–1 000 tosiasiassa otti taisteluihin osaa.


title: Varsovan geton kansannousu

text: 18. tammikuuta 1943 alkanut juutalaissiirtojen ”toinen” aalto johti saksalaisten ja juutalaisten välillä aseelliseen yhteenottoon. Ghetosta kuljetettiin pois 5000-6500 juutalaista ZZW:n ja ZOB:n organisaatiot tulkitsivat tämän torjuntavoitoksi. Ne ottivat johdon getossa; ne rakennuttivat useita taisteluasemia ja teloittivat ilmiantajiksi epäilemiään juutalaisia.


title: Varsovan geton kansannousu

text: Seuraavat kolme kuukautta molemmat osapuolet valmistautuivat lopulliseen yhteenottoon: turhautuneet saksalaiset varasivat lisäjoukkoja lopettaakseen kapinoinnin, ja juutalaiset linnoittivat gettoa. Sadat bunkkerit, joita rakennettiin talojen alle, yhdistettiin toisiinsa pääosin viemäriverkostoa hyväksikäyttäen. Niissä oli usein sähkö ja juokseva vesi. Jotkin tunnelit johtivat jopa geton ulkopuolelle Varsovan turvallisemmille alueille. Saksalaiset kokosivat geton taisteluun 2 054 sotilasta, joista 821 oli Waffen-SS-valiosotilaita.


title: Varsovan geton kansannousu

text: Ulkopuolisen tuen toimittaminen geton juutalaisille oli vaikeaa, mutta Puolan vastarintaliikkeet onnistuivat iskuillaan häiritsemään saksalaisten toimintaa ja saivat salakuljetetuksi asetarvikkeita geton muurien sisäpuolelle.


title: Varsovan geton kansannousu

text: Lopullinen taistelu alkoi 19. huhtikuuta. Juutalaiset iskivät saksalaisiin kranaatein ja ampuivat kujilta, viemäreistä, ikkunoista, jopa palavista taloista. Saksalaiset vastasivat etsien ja teloittaen juutalaisia talo talolta ja polttamalla sitten kortteleita maan tasalle. Suurimmat taistelutoimenpiteet olivat ohi jo 23. huhtikuuta, ja lopullisesti kansannousu päättyi 16. toukokuuta 1943. Yksittäiset raunioissa piileskelevät entiset asukkaat jatkoivat pientä vastarintaa pidempään.


title: Varsovan geton kansannousu

text:
Taisteluissa kuoli noin 7 000 juutalaista, kaasuihin tukehtuneita ja tulipaloihin kuolleita oli noin 6 000 lisää. Selvinneistä kymmenistä tuhansista lähes kaikki lähetettiin keskitysleireille, suurin osa edelleen Treblinkaan. Saksalaisten menetyksistä ei ole varmaa tietoa, mutta juutalaisten omien arvioiden mukaan heitä kaatui yhteensä noin tuhat henkeä vastarinnan seurauksena, lisäksi yli 300 haavoittui.
Sekä saksalaiset että juutalaiset teloittivat itse noin 300 ilmiantajiksi paljastunutta omaansa.


title: Varsovan geton kansannousu

text: Taistelun jälkeen getto muodostui puolalaisten vankien teloituspaikaksi, ja paikalle perustettiin Varsovan keskitysleiri.


title: Varsovan geton kansannousu

text: Juutalainen kirjailija Leon Uris kirjoitti vuonna 1959 kansannoususta romaanin "Mila 18". Se kuvaa tapahtumia kärjistäen, joskin äärimmäisen todenmukaisesti. Hänen mukaansa sionistien sinivalkoinen "Hatikva"-lippu, sittemmin Israelin lippu, liehui kirjalle nimen antaneessa Miłakatu 18:n talossa aivan loppuun asti. (Suom. Tapio Hiisivaara 1989.)


title: Varsovan geton kansannousu

text: Puolalaisen kirjailijan Hanna Krallin kirja "Kilpajuoksu Isä Jumalan kanssa" (1977, suom. Liisa Ryömä 1983) perustuu geton kansannousun johdossa olleen Marek Edelmanin haastatteluun.


title: Varsovan geton kansannousu

text: Amerikkalainen kirjailija Gerald Green kuvailee samoja tapahtumia huomattavasti kaunokirjallisemmin romaanissaan "Polttouhrit" () (1978, suom. Leena Tamminen 1979).


title: Megalópoli

text: Megalópoli () on Kreikan kaupunki ja samanniminen kunta (Δήμος Μεγαλόπολης, "Dímos Megalópolis"), joka sijaitsee Arkadian alueyksikössä Peloponnesoksen alueella. Koko kunnan pinta-ala on 727,3 neliökilometriä ja väkiluku 10 687. Varsinaisen Megalópolin kaupungin väkiluku on 5 748 (vuonna 2011).


title: Megalópoli

text: Megalópoli on saanut nimensä antiikin aikaisesta Megalopoliin kaupungista, joka sijaitsi nykyisen kaupungin lähellä sen pohjoispuolella. Megalopolis tarkoittaa kreikaksi "suurta kaupunkia" ja antiikin aikana se olikin suurikokoinen. Kaupungin perusti Arkadian liiton pääkaupungiksi thebalainen kenraali Epameinondas vuonna 371/370 eaa. Spartalaiset tuhosivat kaupungin vuonna 223 eaa. ja se taantui. 100-luvulle jaa. tultaessa se oli enimmäkseen raunioina.


title: Megalópoli

text: Myöhemmin alueelle syntyi uusi asutus. Nykyinen Megalópolin kunta muodostui, kun Megalópoli, Falaisía ja Górtyna yhdistyivät vuoden 2011 alussa Kallikrates-suunnitelman mukaisesti.


title: Megalópoli

text: Vuoden 2011 kuntauudistuksesta lähtien Megalopoliin kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


People for the Ethical Treatment of Animals (PETA) on maailman suurin eläinten oikeuksia puolustava järjestö, siihen kuuluu noin kaksi miljoona jäsentä ja tukijaa. Järjestö on perustettu vuonna 1980 Virginiassa Yhdysvalloissa, ja sen periaatteena on: ""eläimet eivät ole olemassa siksi, että ihminen voisi syödä, pukeutua, viihtyä tai tehdä kokeita"". PETAn johtajana on brittiläinen Ingrid Newkirk.


title: People for the Ethical Treatment of Animals

text: PETAn toimintamenetelminä ovat koulutus, osallistuminen julkisuuteen, vaikuttaminen lainsäädäntöön ja julmuuksien tutkiminen. PETA vastustaa muun muassa eläinten pitoa tuotantovälineenä, turkistarhausta, eläinkokeita, ja eläinten käyttämistä viihdeteollisuudessa.


text: Useat julkisuuden henkilöt ovat osoittaneet tukevansa PETAa. Heitä ovat muun muassa Trent Reznor, Mark Greenway, Paul McCartney, Pamela Anderson, Phil Collins, Roger Moore, Linda Blair, Dolly Parton, Morrissey, Montel Williams, P!nk, Jamie Lee Curtis, Joel Madden, Benji Madden, Oliver Sykes, Vanessa Ferlito, Justin Bieber ja Sarah Jessica Parker.


text: Myös jotkut yhtyeet tukevat PETAn toimintaa. Näitä bändejä on muun muassa Rise Against, AFI, Connor Oberst, Tears of Magdalena ja A Day to Remember.


text: Järjestön toimintatapoja vastaan on esitetty kritiikkiä. Järjestön nimissä toimineet henkilöt ovat muun muassa tuhonneet tai vahingoittaneet yksityishenkilöiden sekä lääkekehitysyritysten omaisuutta.


text: "Penn & Teller" -ohjelman vuonna 2004 tehty jakso esittää kriittisen näkemyksen järjestön toiminnasta ja sen avainhenkilöistä.


title: Esikeraaminen kulttuuri

text: Esikeraaminen kulttuuri on kulttuuri, jossa ei osata valmistaa poltettuja saviastoita eli keramiikkaa, vaan käytetään esimerkiksi koreja. Esikeraaminen neoliittinen kulttuuri merkitsee yleensä kulttuuria, jossa ei osata tehdä saviastioita, mutta osataan viljellä maata. Englanniksi esikeraaminen on "pre-pottery", PP.


title: Keraaminen kulttuuri

text:
Keraaminen kulttuuri on kulttuuri, jossa taidetaan poltettujen saviastioiden teko. Keramiikkaa oli Kaukoidässä Jomon-kulttuurissa kauan ennen kuin se keksittiin Lähi-idässä noin 9000
vuotta sitten. Keraamista vaihetta edelsi esikeraaminen vaihe, jolloin tehtiin koreja. Myös Amerikan mantereella keramiikka keksittiin luultavasti itsenäisestä Equadorin seuduilla noin 3000 eaa. Valdivian kulttuurissa.
Monesti keraamiset kulttuurit ovat myös neoliittisia, eli niissä osataan viljellä maata.


title: Atomiinus

text: Atomiinus () on Aku Ankan taskukirjoissa esiintyvä hahmo, suurennettu atomi. Atomiinus esiintyi ensimmäistä kertaa vuonna 1959 Romano Scarpan tarinassa "Mikki ja neljäs ulottuvuus". Suomessa tarina on ilmestynyt taskukirjassa 73 "Mikin hurjat jutut". Suomessa Atomiinuksen ensiesiintyminen oli Aku Ankan taskukirjassa 1.


title: Atomiinus

text: Atomiinuksella oli myös kaksoisveli Betamiinus (), joka tarinan "Mikki ja neljäs ulottuvuus" lopussa kutistetaan takaisin atomiksi. Tarinassa Betamiinus kääntyy rikollisille poluille ja yhdistää voimansa Mustan Pekan kanssa.


title: Atomiinus

text: Atomiinus voi sylkeä suustaan mesoneita, joiden avulla hän voi muokata esineiden atomirakennetta esimerkiksi muuttamalla teräksen suklaaksi.


title: Atomiinus

text: Atomiinus on ensiesiintymisensä jälkeen nähty useissa Romano Scarpan piirtämissä Mikki-sarjakuvajaksoissa. Myös Romano Scarpan menestyksekkäin kausi sarjakuvapiirtäjänä sijoittuu Atomiinuksen esiintymisiin. Scarpan jälkeen Atomiinusta ei ole piirretty paljoakaan, mutta esimerkiksi Casty ja Ferioli ovat piirtäneet Atomiinusta ainakin kerran.


title: Dobrynja Nikititš

text: Dobrynja Nikititš () on yksi kolmesta kuuluisimmasta bogatyrista, legendaarisesta venäläisestä soturista, ja monien bylinoiden päähenkilö. Kansanperinteessä Dobrynja kuvataan Zmei Gorynytš -lohikäärmeen rohkeana tappajana.


title: Dobrynja Nikititš

text: Historioitsijat uskovat, että Dobrynja Nikititšin hahmo pohjautuu todelliseen historialliseen henkilöön. Dobrynja-kandidaatteja ovat muun muassa ruhtinas Vladimir Suuren setä Dobrynja, joka johti Vladimirin isän Svjatoslav I:n armeijaa, ja eräs Novgorodin käskynhaltijoista.


title: Keinokastelu

text: Keinokastelu eli kasteluviljely on maanviljelyä siten, että esimerkiksi joesta tai järvestä ohjataan vettä ja lietettäkin kasveille. Tämä mahdollistaa viljelyn kuivilla seuduilla, joilla ei sada riittävästi viljelyä varten.


title: Keinokastelu

text: Keinokastelun historiallinen merkitys on se, että se vaati pysyvää asutusta ja mahdollisti kaupunkien synnyn, sillä kastelemalla saa 2–3 hyvää satoa vuodessa, jos tekee työtä riittävästi. Kaupunkien synty johti muinaisessa Mesopotamiassa ja Egyptissä sivilisaation syntyyn jo 6000 eaa., ja myös Perussa 4000 eaa., Indus-joella Intiassa 3000 eaa. käytettiin myös keinokastelua. Keinokastelu Kiinassa aloitettiin myös kuudennella vuosituhannella eaa. Roomalaiset käyttivät kasteluun akvedukteja ja virtaavan veden tai eläinten pyörittämiä vesirattaita ohjaamaan vettä viljelmille Italian niemimaalla ja uudisasukkaina Pohjois-Afrikassa n. 150 eaa.


title: Keinokastelu

text:
Perinteisin menetelmä ovat kastelukanavat, joiden avulla vettä ohjataan joesta tai järvestä viljelykselle. Madeiran saaren kastelukanavat ovat kuuluisa kastelukanavajärjestelmä.
Saaren poikki kulkee levadoiksi kutsuttuja vesikanavia, jotka ovat turistinähtävyys.


title: Keinokastelu

text: Madeiralla vesi valuu kanaviin painovoiman myötä, mutta paikoin käytetään tuulimyllyjä tai eläinten pyörittämiä vesirattaita nostamaan vettä kastelukanaviin.


title: Keinokastelu

text: Paikalliskastelujärjestelmässä vesi johdetaan matalapaineputkia myöten kasteltaville viljelmille. Yksi paikalliskastelujärjestelmä on tihkukastelu, jossa vesi siirretään suoraan kasvin juuristoon tippa kerrallaan.


title: Keinokastelu

text: Sadetuskastelussa suuripainesprinklerit sadettavat kasteltavaa viljelysalaa. Roottorit on rakennettu ympyrän muotoisiksi ja osittain pyöreiksi. Paine on 40–130 lbF/cm² (275–900 kPa), kastelutehon ollessa 50–1200 US gal (3–75 l/s), tavallisesti suutinhalkaisijat ovat välillä 0,5–1,9 tuumaa (10–50 mm).


title: Keinokastelu

text: Center-Pivot kastelussa järjestelmä koostuu useista osaputkista, jotka yleensä on valmistettu sinkitystä teräksestä tai alumiinista ja jota tukevat ristikot. Järjestelmä liikkuu ympyrän muotoisella radalla. Useimmissa järjestelmissä on U-muotoinen putki (Gooseneck), johon on liitetty sprinklerisuuttimia. Järjestelmät ovat nykyään hydraulisesti ohjattavia (TL kastelujärjestelmät) ja sähkömoottorilla ohjattavat järjestelmiä (TL, Reinke, Valley, Zimmatic). Useimmat sprinklerijärjestelmät toimivat GPS-laitteiden avulla. Kastelumenetelmä on käytössä enimmäkseen Yhdysvalloissa. Sivusuunnassa liikkuvassa kastelussa kasteluputki on kiinnitetty kastelulaitteen 1,5 metriä halkaisijaltaan olevan pyörän keskipisteseen ja sprinklerit ovat sijoitettu pyörän ulkokehälle.


title: Keinokastelu

text: Tulvakastelulla viljelmille valutetaan niin paljon vettä, että ne jäävät sen alle. Perinteisesti riisiä on viljelty tällä tavoin.


title: Keinokastelu

text: Suotumismenetelmällä pohjavesi nostetaan pumppaamalla kasvien juurien tasolle.


title: Keinokastelu

text: Hydroviljely on keinokastelun äärimmäinen muoto: siinä kasvit ovat vähässä mullassa tai kokonaan vesi-ravintoliuoksessa.


title: Keinokastelu

text: Liiallinen keinokastelu voi johtaa maaperän suolaantumiseen ja pilata viljelymaata. Vuotavat keinokastelulaitteistoputket ja kanavat aiheuttavat veden hukkaantumista.


title: Suuteleminen kielletty

text: Suuteleminen kielletty on Leevi and the Leavings -yhtyeen ensimmäinen albumi, ja se julkaistiin keväällä 1980. Albumin äänitykset aloitettiin vuonna 1979. Samana vuonna rumpali Reijo Inna erosi yhtyeestä, ja uudeksi rumpaliksi tuli Jarmo Leivo. Innan rumpuosuuksia käytettiin kuitenkin levyllä joissakin kappaleissa. Yhtyeen esittelee levyn alussa Jörn Donner, kun alkuperäisissä suunnitelmissa spiikkaaja olisi ollut Tauno Palo.


title: Suuteleminen kielletty

text: Albumin suurimmaksi hitiksi muodostui instrumentaali ”Tuhannen markan seteli”, jota käytettiin vuosikaudet Urheiluruudun tunnusmusiikkina.


title: Suuteleminen kielletty

text: Vuonna 2001 "Helsingin Sanomien" "Nyt-liite" järjesti äänestyksen parhaista suomalaisista albumikansista. "Suuteleminen kielletty" pääsi 18. sijalle.


title: Suuteleminen kielletty

text: Vuonna 2017 Svart Records julkaisi levyn uudelleen vinyylinä ja avattavilla kansilla. Tavallisen mustan vinyylin lisäksi levystä julkaistiin rajoitettu 250 kappaleen painos pinkillä vinyylillä.


title: Suuteleminen kielletty

text: Kappaleet on säveltänyt, sanoittanut ja sovittanut Gösta Sundqvist.


title: Angel Dark

text: Angel Dark (s. 11. huhtikuuta 1982 Sobrance, oikealta nimeltään Viktoria Knezova) on slovakialainen AVN-ehdokkuuden saanut pornonäyttelijä ja malli.


title: Angel Dark

text: Angel Dark aloitti uransa pornoalalla vuonna 2002. Sitä ennen hän työskenteli baaritarjoilijana.


title: Giovan Battista Carpi

text: Giovan Battista Carpi (16. marraskuuta 1927 Genova – 3. maaliskuuta 1999 Genova) oli italialainen Disney-sarjakuvataiteilija. Carpi piirsi sekä Aku Ankka- että Mikki Hiiri -tarinoita.


title: Giovan Battista Carpi

text: Suomessa Carpi muistetaan paitsi ensimmäisen Taikaviitta-tarinan piirtäjänä, myös Sudenpentujen käsikirjan kuvittajana ja Aku Ankka -klassikot -sarjan kansikuvista.


title: Giovan Battista Carpi

text: Carpin piirrostyyli oli tarkkaa ja teknisesti erittäin taitavaa. Tämä näkyi erityisesti suurissa ruuduissa ja kansikuvissa.


title: Giovan Battista Carpi

text: Carpin pikkutarkka tapa piirtää taustoja, erityisesti puita, huonekaluja ja pintojen tekstuureja on helppo oppia tunnistamaan. Ihmismuotoiset hahmot olivat usein leveäperäisiä ja lyhytjalkaisia.


title: Giovan Battista Carpi

text: Piirtäjän huippukautena pidetään yleensä 1960-luvun loppua. Esimerkkejä tältä kaudelta ovat "Köyhän ankan tarina" taskukirjasta "Tervetuloa Ankkalinnaan" ja ensimmäinen Taikaviitta-tarina.


title: Giovan Battista Carpi

text: Uransa loppuvaiheessa Carpi piirsi paljon klassikkosovituksia, joita hän teki esimerkiksi romaaneista "Tuulen viemää", "Sota ja rauha" ja "Kurjat".


title: Rok-lintu

text: Rok-lintu (persiaksi رخ "rokh", arabiaksi "Rukhkh") on persialaisessa mytologiassa tarulintu, joka on niin suunnattoman suuri, että se ruokkii poikasiaan elefanteilla. Tarun mukaan yksi sen munista putosi kerran pesästä ja meni rikki, ja 36 kylää ja kaupunkia hukkui munan valkuaiseen ja keltuaiseen. Länsimaissa Rok-lintu on parhaiten tunnettu Tuhannen ja yhden yön tarinoista, joissa sen kohtaa Sindbad Merenkulkija. Tarinoissa sanotaan, että kun rok lentää ylitse, taivaat pimenevät ja siipien lyönneistä syntyvät hurjana riehuvat tuulet.


title: Rok-lintu

text: Myytin alkuperä on tuntematon. Pidetään mahdollisena, että rok-lintu perustuu johonkin todelliseen lintuun. Aikaisimmat viittaukset lintuun ovat peräisin 700-luvun Keski-Idän kirjailijoilta. Vielä 1500-luvulla eräs englantilainen matkailija kertoi nähneensä linnun käydessään Intian valtamerellä.


title: Rok-lintu

text: Erään teorian mukaan myytti on saattanut syntyä strutseista tai Madagaskarin sukupuuttoon kuolleista jättiläismäisistä, lentokyvyttömistä norsulinnuista. Suurten lentokyvyttömien lintujen on voitu luulla olevan jonkin vielä suuremman linnun poikasia.


title: Rok-lintu

text: Linnun kotipaikaksi on myöhemmin arveltu Madagaskaria, josta matkaajat ovat tuoneet sulkaa muistuttavia raffiapalmun lehviä mukanaan rok-linnun sulkina. Esimerkiksi Marco Polo kertoi, että Kublai-kaani olisi lähettänyt miehiä etsimään tarunhohtoista lintua Madagaskarilta ja nämä olisivat tuoneet hänelle sulkia todisteeksi, jotka ilmeisesti olivatkin raffiapalmun lehviä.


title: Rok-lintu

text: Muita rok-lintua muistuttavia myyttisiä lintuja ovat ukkoslintu, Lähi-idän anqa ( عنقاء) ja Persian mytologiassa simurgh.


title: Tupakoinnin lopettaminen

text: Tupakoinnin lopettaminen on pidättäytymistä aloitetusta tupakoinnista. Tupakoinnin lopettaminen on siis yritys lopettaa tupakointi kokonaan, ja se on eri asia kuin tupakoinnista kieltäytyminen tupakointia koskaan aloittamatta. Tupakan sisältämä nikotiini aiheuttaa ajan kuluessa tupakoitsijalle riippuvuuden, ja tupakointia lopetettaessa esiintyy usein vieroitusoireita. Nikotiini voi aiheuttaa voimakkaan riippuvuuden, jolloin tupakoinnin lopettaminen on vaikeaa. Tupakoinnin lopettamisen apuvälineiksi on kehitetty nikotiinipurukumia, -laastareita ja vastaavia tuotteita.


title: Tupakoinnin lopettaminen

text: Kun henkilö lopettaa tupakoinnin, haju- ja makuaisti palautuvat ennalleen jo seuraavien päivien aikana. Tupakoinnin aiheuttamien vakavien sairauksien riskit pienenevät ajan kanssa.


title: Tupakoinnin lopettaminen

text: Tupakoinnin lopettamisesta on aina etua, mutta hyödyt ovat erityisen suuret nuorena lopettaneilla. Tupakoinnin lopettaminen voi vaatia useita yrityksiä, ja lopettamisen epäonnistuminen on yleistä stressin, nousseen painon ja vieroitusoireiden takia.


title: Tupakoinnin lopettaminen

text: Monissa maissa järjestetään Nicotine Anonymous -kokouksia tupakoinnin lopettajille.


title: Tupakoinnin lopettaminen

text: Yhdysvaltalaisen John Hopkinsin yliopiston tutkijat ovat havainneet, että keuhkojen toiminnan hiipuminen ihmisen ikääntyessä on hitaampaa niillä entisillä tupakoijilla, jotka syövät paljon tomaatteja ja hedelmiä (kuten omenoita ja banaaneja), kuin muilla tupakoinnin lopettaneilla. Tuloksista pyrittiin sulkemaan pois sellaisten tekijöiden vaikutus kuin tutkittavien erilainen ikä, paino ja liikunnallisuus.


title: Tupakoinnin lopettaminen

text: Nikotiiniriippuvuuden kontrolloimiseen voidaan käyttää erilaisia nikotiinikorvaushoitovalmisteita, kuten nikotiinilaastaria, nikotiinipurukumia, nikotiinipastilleja tai nikotiini-inhalaattoria tai nikotiinia sisältämättömiä reseptilääkkeitä, joita Suomessa ovat Champix, Zyban ja Noritren. Tapariippuvuuden hoidossa sähkötupakka lienee tehokas.


title: Tupakoinnin lopettaminen

text: Useimmiten vieroitusoireet aiheuttaa nikotiinin väheneminen tupakoitsijan elimistössä. Lopettaja saattaa kokea esimerkiksi ärtyneisyyttä, tupakanhimoa, unettomuutta, keskittymiskyvyn heikkenemistä, päänsärkyä ja kasvanutta ruokahalua. Vähäisempiä vieroitusoireita voi seurata, jos tupakoitsija siirtyy käyttämään tavallista vähemmän nikotiinia sisältäviä tupakkamerkkejä tai vähentää tupakointiaan huomattavasti.


title: Tupakoinnin lopettaminen

text: Tupakan aiheuttamaan nikotiiniriippuvuuden vieroitukseen voidaan käyttää seuraavia lääkeaineita:


title: Mya Diamond

text: Mya Diamond (s. 11. huhtikuuta 1981) on unkarilainen pornonäyttelijä ja malli. Hän aloitti uransa muutettuaan Budapestiin vuonna 2003.


title: Mya Diamond

text: Mya Diamond on esiintynyt muun muassa useissa Private Media Group -yhtiön elokuvissa.


title: Kimmo Koskenkorva

text: Kimmo Koskenkorva (s. 21. kesäkuuta 1978 Haukipudas) on suomalainen entinen jääkiekkoilija, pelipaikaltaan oikea laitahyökkääjä. Koskenkorva pelasi ammattilaisurallaan SM-liigassa yhteensä 615 runkosarjaottelua tehopistein 102+122=224 ja keräten 292 jäähyminuuttia sekä 65 playoff-ottelua tehopistein 4+7=11 ja keräten 28 jäähyminuuttia. Hän voitti Suomenmestaruuden Tapparassa vuonna 2003. Kaudella 2006–2007 Koskenkorva toimi Saimaan Pallon kapteenina. Hän pelasi urallaan myös kaksi kautta Ruotsissa.


title: Kimmo Koskenkorva

text: Koskenkorva on Haukiputaan Veikkojen kasvatti. Hän siirtyi jo nuorena Oulun Kärppiin ja pelasi ensimmäisen ottelunsa miesten sarjoissa kaudella 1995–1996 I-divisioonassa. Hän vakiinnutti paikkansa Kärppien kokoonpanossa kaudella 1997–1998, jolloin hän pelasi 32 runkosarjaottelussa ja teki tehopisteet 9+8=17. Kauden 1998–1999 päätteeksi Koskenkorva valittiin yllättäen koko I-divisioonan toiseen tähdistökentälliseen, vaikka hän oli tehopisteillä 15+11=26 Kärppien 11:nneksi paras pistemies. Kärpät nousi SM-liigaan keväällä 2000. Koskenkorva pelasi ensimmäisellä SM-liigakaudellaan 2000–2001 55 runkosarja- ja yhdeksän pudotuspeliottelua, joissa hän teki yhteensä tehopisteet 8+3=11. Kaudella 2001–2002 Koskenkorva teki tehopisteet 9+12=21. Hänen plus-miinus-tilastonsa +12 oli Andrei Potaitšukin jälkeen Kärppien toiseksi paras.


title: Kimmo Koskenkorva

text: Koskenkorva siirtyi kaudeksi 2002–2003 kolmivuotisella pelaajasopimuksella Tapparaan. Häneen kohdistui joukkuessa suuret odotukset, mutta Koskenkorva ei suoriutunut Tapparassa odotetulla tavalla, joten hän ei saanut jatkosopimusta keväällä 2005. Tappara voitti Suomenmestaruuden keväällä 2003. Koskenkorvan ura lähti nousuun Saimaan Pallossa, jonne hän siirtyi toukokuussa 2005 kauden mittaisella sopimuksella Hän oli tehopistiellä 11+20=31 joukkueen toiseksi paras pistemies Ville Viitaluoman jälkeen ja kolmanneksi paras maalintekijä. Kaudella 2006–2007 Koskenkorva nimettiin SaiPan kapteeniksi. Hän teki SM-liigan yhden kauden piste-ennätyksensä pisteillä 19+23=42 ja voitti SaiPan sisäisen piste- ja maalipörssin.


title: Kimmo Koskenkorva

text: Koskenkorva solmi kaudeksi 2007–2008 Ruotsin Elitserienin Skellefteå AIK:n kanssa kaksivuotisen sopimuksen. Hän nousi kevään 2009 pudotuspeleissä joukkueen sankariksi ratkaistuaan jatkoajalla seitsemännessä puolivälieräottelussa Skellefteålle välieräpaikan Linköpings HC:ta vastaan. Välierissä Skellefteå hävisi kuitenkin Färjestadille. Kaudeksi 2009–2010 Koskenkorva palasi Kärppiin 2+1-vuotisella pelaajasopimuksella. Hän ei kuitenkaan vastannut ensimmäisellä kaudellaan häneen kohdistuneisiin odotuksiin, ja Kärpät asetti hänet siirtolistalle kesällä 2010. Koskenkorva harjoitteli Mestiksen Kiekko-Laserin kanssa, kunnes hyökkääjäpula ja muiden joukkueiden kiinnostumattomuus siirtoon sai hänet jatkamaan Kärpissä. Koskenkorvan runkosarja 2010–2011 alkoi onnistuneesti, ja hän teki kolmessa ensimmäisessä ottelussa tehopisteet 1+4=5, joilla Koskenkorva johti Kärppien pistepörssiä. Yhteensä hän teki kauden aikana pisteet 11+12=23.


title: Kimmo Koskenkorva

text: Koskenkorva aloitti myös kauden 2011–2012 hienosti, sillä hänen Joonas Kemppaisen ja Julius Junttilan kanssa muodostama nelosketju oli kolmen ottelun jälkeen yhteispistein 7+5=12 Kärppien paras. Alempien ketjujen roolistaan huolimatta Koskenkorva oli tehopisteillä 17+14=31 Kärppien kolmanneksi paras pistemies ja maalintekijä. Kaudeksi 2012–2013 Koskenkorva siirtyi kaksivuotisella sopimuksella Rauman Lukkoon. Hän ei kuitenkaan löytänyt missään vaiheessa paikkaansa joukkueesta ja teki 48 runkosarjaottelussa vain tehot 1+4=5. Koskenkorva ei saanut peliaikaa enää pudotuspeleissä. Hänen sopimuksensa purettiin kauden jälkeen.


title: Kimmo Koskenkorva

text: Elokuussa 2013 Koskenkorva siirtyi kolmen viikon mittaiselle try-outille Pelicansiin. Hän sai sen päätteeksi kauden 2013–2014 kattavan sopimuksen joukkueeseen. Koskenkorva lopetti kauden päätteeksi ammattilaisuransa palatakseen perheensä kanssa Ouluun. Lokakuussa 2014 hän siirtyi kuitenkin jatkamaan jääkiekkoilua paikallisen II-divisioonajoukkue Uleåborg A.I.K:n paitaan. Koskenkorva voitti kevään 2015 Suomi-sarjan karsintasarjan pistepörssin tehoilla 5+5=10 ja oli nostamassa joukkuetta seuraavaksi kaudeksi sarjatasoa ylemmäs. Hän oli alkukauden 2015–2016 ilman sopimusta, kunnes Koskenkorva palasi U.A.I.K:hon pelaamaan Suomi-sarjaa tammikuussa 2016.


title: Kimmo Koskenkorva

text: Heinäkuussa 2016 Uleåborg A.I.K tiedotti Facebook-sivuillaan Koskenkorvan pelaavan joukkueessa jäähyväisottelun 6. elokuuta 2016 Limingan jäähallissa JHT Kalajokea vastaan. Hänen pelipaitansa huutokaupattiin harjoitusottelun jälkeen.


title: Kimmo Koskenkorva

text: Koskenkorva palkittiin ikäluokkansa Pohjola-leirin herrasmiespelaajana vuonna 1992. Tämän jälkeen hän pelasi yhteensä yhdeksän nuorten- ja 11 poikien maaottelua.


title: Kimmo Koskenkorva

text: Koskenkorva pelasi ensimmäisen A-maaottelunsa 16. joulukuuta 2001 Tšekkiä vastaan Venäjän Baltica-turnauksessa. Maajoukkueen päävalmentaja Hannu Aravirta kutsui hänet turnaukseen korvaamaan loukkaantunutta Petri Pakaslahtea. Koskenkorva on pelannut yhteensä Euro Hockey Tour -tasolla 21 A-maaottelua tehopistein 2+2=4.


title: Kimmo Koskenkorva

text: Koskenkorva oli pienikokoinen hyökkääjä. Jatkoaika.com -sivuston mukaan hän oli nopea luistelija, ja hänellä oli nopea rannelaukaus. Koskenkorva oli innokas ja aggressiivinen pelaaja ja pystyi johtamaan jonkin verran muita pelaajia. Hän häiritsi hyvin vastustajan pelinrakentamista ja oli hyvä alivoimapelaaja. Koskenkorva ei kuitenkaan ollut parhaimmillaan syöttämisessä ja pienikokoisena hän oli varsin heikko fyysisessä pelissä. Hän ei myöskään aina osannut käyttää hyväkseen kaikkia maalintekomahdollisuuksia.


title: Kimmo Koskenkorva

text: Koskenkorvan isoveli Jarmo on pelannut myös jääkiekkoa. Jarmon pojat ja Kimmon veljenpojat Jesse ja Samu Koskenkorva pelaavat myös jääkiekkoa, joista ensimmäisenä mainittu on debytoinut Kärppien SM-liigajoukkueessa.


title: Kimmo Koskenkorva

text: Kimmo Koskenkorvalla on vaimo sekä poika Tobias ja tytär Emelie. Heistä Tobias pelaa Kiekko-Laserin junioreissa, joita Kimmo valmentaa.


title: Mies joka toi rock ’n’ rollin Suomeen

text: Mies joka toi rock ’n’ rollin Suomeen on Leevi and the Leavings -yhtyeen toinen albumi, ja se ilmestyi keväällä 1981. Levyn kannessa autosta ulos astuva mies on Tavastia-klubin johtaja Juhani Merimaa. Julkaisuvuonna yhtye osallistui myös euroviisujen Suomen-alkukarsintaan, mutta ilman menestystä. Vuonna 2017 Svart Records julkaisi levyn uudelleen vinyylinä ja avattavilla kansilla. Tavallisen mustan vinyylin lisäksi levystä julkaistiin rajoitettu 250 kappaleen painos sinisellä vinyylillä.Kappaleet on säveltänyt ja sanoittanut Gösta Sundqvist ja sovittanut hän ja yhtye.


title: Alf Lindblad

text: Alf Hilding Lindblad (19. helmikuuta 1914 Fiskari – 18. toukokuuta 1980) oli suomalainen estejuoksija. Lindblad voitti EM-pronssia 3 000 metrin esteissä Pariisissa 1938 tuloksella 9.21,4.


title: Alf Lindblad

text: Seuratasolla Lindblad edusti Fiskars Idrottsföreningiä. Hän voitti estejuoksun Suomen mestaruuden kahdesti.


title: Maui

text: Maui (myös Mau’i) on saari Havaijilla. Sen pinta-ala on 1 883 km², joten se on osavaltion toiseksi suurin saari. Saarella on noin 144 400 asukasta (2000). Mauin suurin kaupunki on Kahului. Pääelinkeinot ovat maatalous ja matkailu.


title: Maui

text: Mauin ensimmäiset asukkaat olivat tulleet Tahitilta ja Marquesassaarilta. James Cook näki saaren ensimmäisenä eurooppalaisena 26. marraskuuta 1778.


title: Maui

text: Mauin ensimmäiset asukkaat saapuivat etelä-Polyneesiasta


title: Maui

text: Länsisestä maailmasta James Cook löysi Hawaijin vuonna 1778, mutta myös kapteeni Jean Francois de Galaup de La Perouse astui myös Mauin saarelle vuonna 1786. Hän oli ensimmäinen, joka oli tekemisissä Hawaijin ja Mauin saarella olevien asukkaiden kanssa. Nämä kaksi löytöretkeilijää tekivät Hawaijin saaret tunnetuksi koko mailmalle.


title: Maui

text: Historiallinen Lahainan kaupunki sai nimensä Havaijin kuningaalta vuonna 1802. Kamehameha I valloitti Havaijin kaikki saaret ja perusti Havaijin kuningaskunnan. Kaupungista tuli valaanpyytäjien keskittymä, kalastajien ja merimiesten kohtauspaikka. Myös kirjailija Herman Melville oli valaanpyynnistä saarella. Melville tunnetaan kirjastaan Moby Dick. Myöhemmin Lahainan kaupunkia kehitettiin ajanviettokeskukseksi. Siitä tuli saaren länsiosan ajanviettopaikka ravintoloineen ja kauppoineen.


title: Maui

text: Maui maakunta ja saari on tunnettu trooppisista rannoistaan kuten Kihei, Makena ja Wailea saaren eteläosissa. Saaren koilisosassa on Honolua Bay, joka tarjoaa surfaajille rannat. Osa saaren rannoista soveltuu myös kaikkeen aktiviteettiin. Saarella sijaitsee lentokenttä nimeltä Kahului. Saarella vieraili vuonna 2017 lähes 2,8 miljoonaa lentomatkailijaa. Sää saarella on troppinen ja lämpötila ympärivuoden 21- 27 C astetta.